Kisah Wanita Tanpa Faraj Yang Mengandung Selepas Ditikam Pisau

Pada bulan Ogos tahun 1988, seorang remaja wanita berusia 15 tahun terpaksa dikejarkan ke hospital kerana mempunyai tanda-tanda hendak bersalinkan anak.

Mungkin bagi masyarakat di negara Lesotho, gadis semuda itu mahu bersalin merupakan satu perkara biasa tetapi kes ini sangat-sangat istimewa dan agak luar biasa berbanding kes-kes kelahiran yang pernah hospital itu uruskan.

Ini kerana selepas memeriksa gadis tersebut, pihak hospital mendapati gadis tersebut tidak mempunyai organ faraj yang diperlukan wanita bagi membolehkan dia mengandung.

Apa yang lebih membingungkan - berikutan keadaan itu, amat jelaslah gadis itu tidak pernah melakukan hubungan seks dengan mana-mana lelaki, jadi persoalannya bagaimana bayi yang ada dalam perutnya terhasil?

Dari segi luarannya, gadis itu yang tidak boleh dinamakan kerana bawah umur - sama saja seperti wanita-wanita lain. Namun demikian, gadis malang itu mengalami satu kecacatan yang dinamakan sebagai 'sindrom mullerian egenesis' menyebabkan dia tidak mempunyai organ faraj yang sempurna.

Penyakit ini tidaklah sejarang yang disangkakan, berlaku pada 1 nisbah 5,000 orang wanita setiap tahun. Turut digelarkan sebagai mullerian aplasia, sindrom Mayer-Rokitansky-Küster-Hauser atau vaginal agenesis - penyakit ini berpunca daripada kecacatan semasa proses pembentukan organ ketika peringkat janin.

Gadis itu mengalami kecacatan pada bahagian faraj, namun mullerian agenesis boleh juga menyebabkan kecacatan pada bahagian uterus seorang wanita.

Bagi majoriti pesakit yang mengalami sindrom ini, majoritinya tidak ada jalan lain untuk mengandung melainkan dengan mengambil anak angkat atau menggunakan ibu tumpangan bagi mengandungkan anak mereka. Pembedahan bagi membuka saluran faraj juga merupakan satu opsyen namun kos yang tinggi merupakan penghalang terbesar orang ramai, apatah lagi di Lesotho pada tahun 1988.

Kita sudah tahu bagaimana keadaan gadis ini dan penyakit yang dia hadapi - tetapi kita masih belum menjawab bagaimana dia boleh mengandung.

Merasa takjub melihat apa yang sedang berlaku di hadapan mereka, pihak hospital menyemak semula rekod perubatan gadis tersebut.

Mereka mendapati pada satu tarikh 278 hari sebelum itu, gadis tersebut telah pun datang ke hospital kerana ditikam dengan pisau dalam satu pergaduhan. Purata hari mengandung bagi wanita kebiasaannya sekitar 280 hari, jadi pihak hospital mengandaikan insiden pergaduhan itu dan kandungannya pasti berkait antara satu sama lain.

Gadis itu diajukan soalan tentang apa yang berlaku semasa insiden pergaduhan tersebut. Dia yang pada mulanya malu-malu, terpaksalah membuka cerita sebenar apa yang berlaku pada hari itu.

Selepas memutuskan hubungan dengan seorang lelaki, gadis itu menemui cinta baru dengan seorang lelaki lain. Gadis itu adalah seorang yang agak aktif seksualitinya walaupun keadaannya tiada faraj. Bagi memenuhi tuntutan nafsu teman lelaki barunya, gadis tersebut membenarkan hubungan seks di antara mereka dilakukan secara oral. Rasanya anda faham kan?

Sedang dia melakukan kaedah itu dengan teman lelaki barunya, bekas teman lelakinya ternampak mereka berdua - menyebabkan keadaan menjadi tegang. Bekas teman lelakinya menyerang mereka berdua dengan pisau dan gadis itu ditikam sebanyak sekali di bahagian perut. Teman lelakinya turut sama mengalami kecederaan namun terselamat.

Mereka bertiga termasuklah bekas teman lelakinya dikejarkan ke hospital, dengan gadis itu mengalami kesan kelaran pada tangan serta tikaman pada perut. Pemeriksaan yang dilakukan mendapati berlaku dua lubang pada organ perut gadis itu. Dua lubang itu dijahit dan gadis itu dibenarkan pulang selepas 10 hari di hospital.

Gadis itu meneruskan hidup seperti biasa, namun hari demi hari perutnya semakin membesar. Berikutan keadaannya organ seksnya, dia tidak langsung terfikir kemungkinan dia mengandung. Hidup tanpa faraj, dia tidak boleh menjalani proses menstruasi jadi sakit perut sudah jadi perkara biasa pada dirinya. Sakit perut yang luar biasa hari itu memaksa dia ke hospital dan pemeriksaan mendapati dia mengandung, sedang menunggu sahaja masa untuk bersalin.

Bagaimana dia mengandung tetap menjadi satu misteri. Namun pihak doktor merumuskan kesan tikaman yang ada pada perutnya telah menyebabkan air mani teman lelakinya yang berada dalam perut dan ditelannya, berjaya masuk ke ruang uterus gadis tersebut.

Apa yang mengagumkan, sperma lelaki itu tetap dapat bertahan dalam keadaan perut yang berasid serta mampu berenang masuk ke dalam kawasan uterus gadis itu yang berfungsi sepenuhnya. Semua andaian itu terbukti benar apabila bayi lelaki seberat 2.8 kg selamat dilahirkan melalui pembedahan, mempunyai wajah yang sangat mirip dengan teman lelaki barunya.

Itulah kisah bagaimana seorang gadis yang tidak mempunyai faraj mampu mengandung dan melahirkan anak dengan selamat, tanpa pernah sekali pun melakukan hubungan seks.


Mengenang Stan Lee : Kisah Genius Pencipta Watak Superhero Komik Marvel

Penulis buku komik dari Amerika Syarikat, Stan Lee, merupakan lelaki pintar di sebalik watak-watak superhero yang kita kenali hari ini.

Beliaulah pencipta yang membuahkan idea berasaskan imaginasi dan memberikan kuasa luar biasa kepada the Hulk, Iron Man, Daredevil, the Fantastic Four dan ramai lagi adiwira buku komik.

Bermula dengan hanya pen dan dakwat, hasil imaginasinya berkembang dan berevolusi lebih daripada jangkaannya. Daripada novel grafik digital sehinggalah kepada penghasilan filem blokbuster Hollywood, syarikat milik Stan Lee iaitu Marvel Comics berubah daripada hanya sebuah syarikat penerbitan kecil menjadi organisasi multimedia gergasi di dunia.

Stan Lee, atau nama sebenarnya Stan Lieberman dilahirkan pada tahun 1922 dan membesar dalam sebuah keluarga Yahudi imigran dari Romania yang miskin. Pada tahun 1939, beliau mendapat kerja di Timely Publications (yang telah ditukar nama menjadi Marvel Comics). Ia adalah sebuah syarikat yang dimiliki oleh seorang saudara terdekat Stan.

Ketika bekerja di situ, beliau ditugaskan di bawah bahagian komik dan disebabkan imaginasinya yang lain daripada orang kebiasaan, beliau telah diangkat menjadi editor hanya pada usia 18 tahun.

Selama lebih 20 tahun, Stan Lee berjaya mengadaptasikan kisah-kisah jenayah, seram dan pelbagai lagi genre ke dalam suntikan imaginasinya untuk memuaskan hati pembaca yang kebanyakannya terdiri daripada golongan remaja.

Walau bagaimanapun, penulisan komik ketika itu tidak membenarkan sebarang ayat dan perkataan melebihi dua suku kata. Karakter pula hanya dibenarkan watak sama ada baik ataupun jahat sahaja - tiada karakter yang berada 'di tengah-tengah.'

Walaupun banyak menghasilkan komik, Stan amat malu dengan segala komik yang dihasilkan sehingga dia enggan meletakkan nama sebenar di kulit buku komik. Dia kemudian telah menggunakan nama samaran "Stan Lee" (yang akhirnya digunakan secara rasmi sebagai nama sebenar).

Menjelang usia 40 tahun, Stan merasakan yang beliau sudah terlalu tua untuk berada dalam industri komik. Isterinya, Joan, yang merupakan seorang warga British memberitahunya yang beliau kini tidak akan rugi apa-apa dan boleh menghasilkan watak yang benar-benar memenuhi citarasanya untuk kali terakhir.

Selepas syarikat komik pesaing terhebat ketika itu, DC Comics, menghasilkan watak-watak hebat seperti Batman, Superman dan Wonder Woman, pihak penerbitan Timely juga bertungkus-lumus untuk menjadi lebih menyerlah. Stan kemudian menghasilkan Fantastic Four pada tahun 1961, iaitu karya berkaitan sekumpulan angkasawan yang memiliki kuasa ajaib selepas terkena sinaran radiasi kosmik.

Komik inilah yang telah mengubah kehidupan Stan Lee dan industri komik buat selamanya.

Stan memberikan setiap karakter komiknya identiti tersendiri dengan permasalahan remaja sehari-hari seperti masalah kelemumur, kuku cekam dan jerawat. Mereka juga sering berselisih faham dengan ibu bapa.

Pejabat Stan mula dibanjiri dengan lambakan surat peminat. Tanpa disedari, Stan Lee telah memulakan era kegemilangan komik. Alam semesta imaginasi "marvel" milik Stan Lee telah mencetuskan nama baru syarikat iaitu Marvel Comics.

Tidak lama selepas itu, watak Spider-Man pula dilahirkan. Para peminat amat gemarkan perjalanan karakter nerd Peter Parker yang bertukar menjadi seorang superhero yang boleh memanjat bangunan tinggi di New York selepas digigit seekor labah-labah.

Watak yang lebih dikenali sebagai "Spidey" itu kemudian menjadi ikon budaya moden yang amat popular. Walaupun bergelar superhero, dia masih menghadapi pelbagai masalah biasa seperti orang lain di tempat kerja, di rumah dan juga dengan teman wanitanya.

Begitu juga dengan The Hulk, The Mighty Thor, Iron Man dan karakter superhero yang lain. Kesemuanya mempunyai masalah orang kebanyakan seperti penyalahgunaan dadah, ketaksuban dan ketidaksamarataan sosial.

Walaupun menjadi pengasas dan pencipta watak, Stan Lee memberikan segala kredit dan penghargaan kepada para artis yang bertanggungjawab dalam rekaan komik. Artis seperti Jack Kirby, Frank Miller, John Romita dan ramai lagi mula dikenali dengan hasil komik masing-masing.

Selain menghasilkan watak superhero yang mempunyai masalah seperti orang kebanyakan, watak-watak yang berbeza juga mula dihasilkan. Daredevil adalah seorang superhero yang buta penglihatan, Black Panther merupakan warga kulit hitam manakala Silver Surfer pula sering merenung tentang keadaan kemanusiaan. Stan Lee mula menjadi seorang yang berpengaruh dalam industri.

Sepanjang zaman kegemilangannya, Marvel Comics telah berjaya menjual sebanyak 50 juta naskhah komik setiap tahun dan Stan Lee adalah insan yang bertanggungjawab menyiapkan kulit hadapan setiap naskhah sehingga beliau bersara pada tahun 1971.

Pada tahun 1999, Stan Lee menubuhkan Stan Lee Media dengan tujuan memasukkan komik ke dalam Internet. Walau bagaimanapun, usahanya itu menemui kegagalan sehingga beliau jatuh muflis dan rakan kongsinya pula dimasukkan ke penjara akibat kesalahan penipuan.

Stan kembali bangkit pada tahun 2001 dengan menubuhkan sebuah syarikat baru iaitu POW! (Purveyors of Wonder) Entertainment yang membangunkan filem dan rancangan televisyen. Watak-watak komiknya yang berusia lebih separuh abad mula masuk ke alam Hollywood dan menemui peminat di kaca TV dan layar perak. X-Men, Fantastic Four, Hulk, Daredevil, Iron Man dan the Avengers semakin digilai ramai.

Filem Spider-Man yang dihasilkan pada tahun 2002 serta sekuelnya pada tahun 2004 telah berjaya menggegarkan dunia perfileman dan panggung wayang dengan kutipan jualan tiket mencecah $1.6 bilion dolar di seluruh dunia, diikuti dengan hasil kutipan lain daripada penjualan DVD dan juga pelbagai barang dagangan.

Lebih terbaru, tiga buah filem Captain America yang dibintangi pelakon terkenal Chris Evans telah menggondol box office di seluruh dunia dengan kutipan sebanyak $2.24 bilion manakala Iron Man yang dilakonkan Robert Downey Jr. pula mencecah $2.4 bilion. Tarikan dan kejayaan Marvel menjadi semakin jelas. Para peminat juga terhibur dengan penampilan kameo Stan Lee dalam hampir setiap filem Marvel.

Selain kejayaan pecah panggung, Stan Lee juga berjaya dalam penghasilan novel grafik. Pada tahun 2012, beliau telah bersama-sama menulis "Romeo and Juliet: The War" yang tersenarai dalam jualan buku paling laris The New York Times dan telah melancarkan saluran YouTubenya sendiri iaitu "Stan Lee's World of Heroes."

Stan juga memperkenalkan novel grafik digitalnya, "Stan Lee's God Woke" di Comic-Con pada tahun 2016. Versi cetakan novel grafik digital ini telah memenangi anugerah di Independent Publisher Book Awards pada tahun 2017.

Tidak lama selepas itu, Stan mula mengalami kemerosotan penglihatan. Keadaan ini membuatkan Stan berasa amat sedih kerana ia bermakna beliau sudah tidak boleh lagi membaca buku komik yang telah mencipta namanya. Dalam satu temu ramah dengan Radio Times pada tahun 2016, Stan memberitahu yang beliau "100% amat rindu membaca."

Dalam temu bual tersebut, beliau juga berbicara tentang kuasa luar biasa yang paling agung untuk dimiliki iaitu "nasib baik". Menurut Stan, setiap kali beliau ke konvensyen buku komik, peminat pasti akan bertanya apakah superpower paling hebat antara kesemuanya dan Stan akan menjawab "nasib yang baik" kerana jika seseorang mempunyai nasib yang baik, sudah tentu kesemua perkara akan menyebelahi dirinya.

Ketika berusia 95 tahun, Stan Lee telah menghembuskan nafasnya yang terakhir. Menurut peguam anak perempuan Stan iaitu Kirk Schneck, Stan telah dibawa menaiki ambulan dari rumahnya di Los Angeles menuju ke Pusat Perubatan Cedar Sinai sebelum meninggal dunia pada 12 November 2018.


Puma Punku: Tempat Permulaan Dunia Mengikut Kepercayaan Kaum Inca

Puma Punku merupakan sebuah kompleks kuil dengan ukiran bongkah batu besar yang terletak di Tiwanaku, di bahagian barat Bolivia. Ia merupakan sebahagian daripada sebuah tapak arkeologi yang lebih besar dikenali sebagai Tiahuanacu.

Dalam bahasa Aymara, Puma Punku bermaksud "Pintu Puma". Mengikut kepercayaan tradisi kaum Inca, di sinilah tempat di mana dunia mula diciptakan. Tapak kompleks kuilnya dibina di atas beberapa jenis lapisan tanah yang ditahan dengan bongkah batu besar yang diletakkan di dalam parit yang dalam. Ia bagi menampung berat 3 lapisan dinding batu yang besar.

Semasa zaman kegemilangannya, komples ini dipercayai dikelilingi oleh tembok di bahagian laman sebelah timur, kawasan tidak bertembok di sebelah barat dan sebuah bukit dengan platform bertingkat. Sesetengah ahli arkeologi percaya tapak itu dibina selaras dengan matahari. Pada hari pertama musim bunga, matahari akan terbit sejajar dengan pusat kuil itu.

Kompleks kuil ini dipercayai dibina antara tahun 536M hingga 600M. Binaan kompleks kuil ini amat luar biasa kerana dipenuhi bongkah-bongkah batu bersaiz dan berkelebaran besar yang dikira mustahil untuk dipotong atau digerakkan dengan bongkah batu terberatnya ialah 114 tan.

Usaha melakukan kerja ini memerlukan bantuan tenaga buruh yang ramai. Ini kerana ia dipotong dengan baik dan sama supaya dapat dicantumkan antara satu sama lain. Setiap bongkah batu besar yang boleh bersambung ini berbentuk seakan huruf H. Kehalusan binaan bongkah batu ini menunjukkan majunya peradaban kaum Inca terhadap pemahaman tentang pertukangan dan geometri.

Apa yang menghairankan para pengkaji adalah mengapa bongkah batu besar ini dicipta dan apakah sebenarnya fungsi bongkah batu ini. Pelbagai teori disebutkan, antaranya ialah digunakan sebagai pintu gerbang besar yang boleh bersambung, landasan perlepasan kapal angkasa dan ada juga yang berpendapat ianya bukan direka untuk disambungkan.

Ia menghairankan kerana setiap bongkah direka mempunyai diameter yang sempurna untuk bersambung tanpa sebarang kesilapan. Analisis yang dilakukan ke atas beberapa bongkah batu yang belum selesai pembinaannya, menunjukkan bahawa ia dibina menggunakan tukul batu dan disandarkan dengan gabungan batu rata dan pasir.

Selain bongkah batu yang menakjubkan ini, ahli arkeologi percaya bahawa kompleks Puma Punku juga mempunyai jalan berturap, sistem pengairan dan saluran pembentung yang menunjukkan beradaban ini begitu maju dalam bidang kejuruteraan awam. Bagaimana bongkah batu ini diangkat ke atas kuil bertingkat di sini masih menjadi misteri yang belum terungkai.

Bukan setakaut kuil sahaja, malah ahli arkeologi juga telah menemui sebuah piramid yang dibina di kompleks Puma Punku ini dan masih lagi mengkaji binaan ini secara terperinci.

Kuil-kuil yang terdapat di Tiwanaku ini merupakan perkara penting dalam kerohanian dan juga kebudayaan. Ia dipercayai digunakan dari sekitar tahun 700M hingga 1000M. Penduduk Tiwanaku percaya bahawa kuil-kuil yang terletak di Puma Punku ini terletah di tengah-tengah antara Dunia dan Kayangan.

Para penduduk dari serata tempat akan datang ke Puma Punku untuk melakukan penyembahan dan upacara keagamaan. Para pengunjung pada masa itu juga diketahui sering menggunakan dadah halusinogen untuk meningkatkan lagi pengalaman kerohanian mereka.

Malah, ujian moden yang dilakukan terhadap sampel rambut mayat penduduk yang ditemui juga mendapati bahawa bukan sahaja kaum lelaki dan ahli agama sahaja yang menggunakan dadah ini, malah wanita dan kanak-kanak juga mengambil bahagian dalam upacara halusinogen ini.

Ahli arkeologi juga telah menemui beberapa peralatan yang digunakan untuk mengambil dadah halusinogen ini dalam runtuhan bangunan di Tiwanaku, menunjukkan mereka lebih gemar menyedut dadah halusinogen ini meggunakan tiub seramik.

Di dalam beberapa peralatan yang ditemui, masih terdapat benih pokok Vilca yang dipercayai mempunyai sifat halusigenik yang mereka gunakan.

Para arkeologi percaya bahawa para wanita telah menyedut dadah ini dan secara tidak sengaja telah menyebarkan bahan toksik ini kepada bayi mereka melalui kehamilan atau penyusuan.

Selain itu, upacara korban manusia juga adalah amalan biasa pada waktu itu dan pengkaji telah menemui bukti ritual ini telah dilakukan di kuil-kuil di sini. Bukti sisa tinggalan manusia telah ditemui di seluruh tapak Puma Punku ini selain alat-alat upacara yang lain seperti topeng, bahan seramik, tengkorak sebagai piala dan banyak lagi.

Pada sekitar tahun 1000M, ketamadunan di kawasan ini mula menunjukkan penurunan. Pada masa itu tamadun di Tiwanaku mempunyai penduduk sekitar 400,000 orang di mana semua bergantung pada infrastruktur pengairan yang rumit untuk penyediaan makanan.

Pada sekitar 1000M, terjadinya satu kemarau panjang yang telah menyebabkan penurunan ketara kerana kekurangan air dan kegagalan pertanian. Ramai orang yang menetap di Tiwanaku telah meninggalkan kawasan ini dan menyebabkan Puma Punku terbiar untuk berhijrah ke kasawan gunung berhampiran.

Struktur Puma Punku ini dianggap tidak pernah selesai sehingga hari ini. Walaupun begitu, struktur hebat dan binaan bongkah batu yang menjadi tanda tanya para pengkaji ini masih lagi dilihat sebagai salah satu keajaiban dan kecanggihan zaman purba yang masih lagi belum terbongkar.


10 Selebriti Paling Popular Di Sina Weibo (Twitter versi China)

Selebriti dengan pengikut Twitter paling ramai di dunia tidak bertukar untuk jangka masa yang lama sehingga kini.

Katty Perry dengan 107 juta pengikut diikuti oleh Justin Bieber dengan 104 juta pengikut, Barack Obama dengan 102 juta pengikut, Rihanna dengan 88 juta pengikut dan Taylor Swift dengan 83 juta pengikut.

Di China yang mempunyai populasi penduduk seramai 1.39 bilion, Weibo adalah salah satu platform media sosial paling popular.

Dan top 10 selebriti Weibo dengan pengikut paling ramai juga tidak banyak berubah dalam beberapa tahun ini namun nama-nama seperti Xie Na atau Yang Mi mungkin tidak pernah didengari oleh anda dan semua orang di luar China.

Lebih menarik dan mengejutkan, walaupun tidak terkenal di luar China, namun ada di antara selebriti Weibo ini mempunyai pengikut-pengikut lebih ramai daripada nama-nama yang disebutkan di atas.

iluminasi.com kongsikan 10 selebriti paling popular di platform Sina Weibo .

Jimmy Lin atau nama sebenarnya Lin Zhiying adalah pelakon dan penyanyi Taiwan yang terkenal dan pemandu kereta lumba.

Beliau adalah salah seorang pelumba rali utama China, tetapi juga sangat berjaya dalam kerjayanya sebagai pelakon dan penyanyi.

Sepanjang beberapa tahun kebelakangan, penyertaan Jimmy dalam rancangan realiti China "Where Are We Going, Dad?" telah menyumbang kepada kejayaannya di Weibo.

Untuk beberapa ketika, Jimmy menjalinkan hubungan dengan Ruby Lin, yang berada di nombor 7 dalam senarai ini. Kini beliau telah berkahwin dengan model Kelly Chen dan dikurniakan tiga orang anak.

Jimmy kerap mengemas kini profil Weibo, bercakap mengenai kerjaya, kehidupan peribadinya dan memaparkan gambar-gambarnya dengan kereta lumba.

Deng adalah satu-satunya pendatang baru dalam senarai 10 teratas ini sejak tahun 2017. Deng Chao adalah seorang pelakon, pengarah dan penyanyi.

Beliau terkenal terutamanya disebabkan oleh program "Keep Running", iaitu rancangan seperti Running Man dari Korea Selatan, tetapi versi China.

Deng juga membintangi filem seperti The Mermaid (2016) dan The Dead End (2015). Shadow adalah filem sejarah China yang bakal ditayangkan, arahan Zhang Yimou di mana juga dibintangi oleh Deng, bersama isterinya Sun Li.

Ruby Lin Xinru adalah warga Taiwan kedua dalam senarai ini. Beliau merupakan seorang pelakon, penerbit dan penyanyi yang terkenal terutama kerana perananya dalam drama TV My Fair Princess (1998).

Sejak itu, Ruby telah membintangi pelbagai siri TV yang berbeza. Ruby berkahwin dengan pelakon Wallace Huo, yang membintangi drama TV popular di China iaitu Ruyi’s Royal Love in the Palace.

Pasangan ini mempunyai seorang anak. Pasangan ini juga sering menjadi sasaran buli siber yang dipercayai menjadi sebab mengapa Wallace menutup akaun Weibonya pada September 2018.

Lahir di Fujian, pelakon dan selebriti Weibo ini pernah dinamakan sebagai wanita ke-83 paling berpengaruh di dunia oleh majalah Forbes pada tahun 2014.

Sebagai Duta Goodwill UNCHR China yang pertama, Yao Chen juga digelar sebagai Angelina Jolie versi China.

Walaupun Yao Chen bukanlah pelakon wanita paling hebat di China, namun beliau merupakan salah seorang selebriti terawal yang berkongsi kehidupan peribadinya di Weibo sejak tahun 2008 dan berinteraksi dengan para peminat.

Di Weibo, Yao Chen bercakap mengenai kehidupan hariannya, keluarga, isu semasa, kerja dan juga fesyen.

Gabungan popularitinya kerjaya lakonan dan juga keakraban dengan peminatnya menjadikan Yao Chen salah seorang selebriti Weibo paling popular.

Penulis yakin dalam ramai-ramai selebriti tersenarai dalam artikel ini, ramai yang mengenali individu ini melalui filem "Shaolin Soccer".

Vicki Zhao adalah seorang pelakon, penyanyi, usahawanita dan juga pengarah filem.

Vicky juga terkenal dengan hasil kerjanya sebagai wajah bagi beberapa jenama terkenal yang menyumbang kepada kekayaannya.

Pada tahun 2015, Forbes menobatkan Vicki sebagai pelakon wanita terkaya di dunia yang masih aktif berlakon.

Bersama-sama pelakon Zhang Ziyi, Zhou Xun dan Xu Jinglei, Vicki tersenarai sebagai pelakon wanita terhebat dalam sejarah China ("New Four Dan actresses") sejak awal tahun 2000.

Kekayaan Vicki dan suaminya Huang You Long dianggarkan bernilai lebih daripada RM4.2 bilion.

Pelakon dan penyanyi terkenal Chen Kun berada di kedudukan ke-3 dalam senarai ini pada tahun lalu namun jatuh beberapa kedudukan pada tahun 2018.

Chen terkenal dengan wataknya dalam filem Painted Skin dan Balzac and Little Chinese Seamtress serta membintangi siri televisyen China 2018 The Rise of Phoenixes yang juga boleh ditonton di Netflix.

Chen Kun yang juga dikenali sebagai Aloys Chen bukan sahaja popular kerana kerjaya lakonannya tetapi juga kerana penampilannya.

Malah, Chen mempunyai pengkalan peminat gay yang sangat besar. Beliau tidak malu dengan penampilannya dan gemar memuatnaik banyak gambar di laman sosial Weibo nya.

"Angelababy" adalah nama samaran bagi Yang Ying atau Angela Yeung.

Namun nama Angelababy lebih digunakan oleh kebanyakan populasi di China dalam merujuk kepada individu ini sejak beberapa tahun yang lalu.

Pelakon dan model ini memulakan kerjaya lakonannya pada tahun 2007 dan telah memegang pelbagai watak dalam filem dan drama TV yang berbeza.

Angelababy menjadi tajuk utama terutamanya apabila beliau berkahwin dengan pelakon terkenal China Huang Xiaoming pada tahun 2015 dan mengambil gambar pra-perkahwinan yang mewah di Paris.

Pada tahun yang sama, Angelababy juga menimbulkan perdebatan hebat apabila menjalani pemeriksaan perubatan untuk membuktikan bahawa beliau tidak pernah menjalani pembedahan plastik muka.

Tindakan tersebut bertujuan mempertahankan dirinya dalam kes mahkamah terhadap sebuah klinik kecantikan.

Pelakon dan penyanyi cantik Yang Mi melonjak naik dari tangga ke 8 kepada ke nombor 3 senarai ini sejak tahun 2017.

Beliau mendapat kemasyhuran dan populariti melalui pelbagai watak dalam drama-drama TV popular China. Dilahirkan di Beijing, Yang Mi memulakan kariernya seawal usia 4 tahun.

Yang membintangi banyak drama TV yang berjaya, termasuk dalam Eternal Love dan The Interpreters.

Yang Mi kini dilihat sebagai salah seorang pelakon terbesar di China, dan juga sebagai salah satu yang paling bernilai komersial.

Baru-baru ini beliau dilantik menjadi duta jenama Estee Lauder pada tahun 2017 dan juga menjadi wajah baru untuk Michael Kors pada tahun yang sama.

Tahun ini, Yang membintangi dalam filem Baby yang sangat dinanti-nantikan di mana beliau memainkan watak seorang gadis miskin yang berjuang untuk kehidupan bayi kurang upaya.

He Jiong telah menjadi pengacara rancangan TV popular China iaitu Happy Camp selama lebih dari sepuluh tahun.

Beliau juga seorang penyanyi, pelakon, dan pernah menjadi guru bahasa Arab di Universiti Pengajian Asing Beijing.

Media Cina telah menggelarkan He Jiong sebagai "tokoh penting dalam industri hiburan China." 'Happy Camp' adalah rancangan waktu perdana yang disiarkan oleh Hunan TV.

Dengan penonton berpuluh-puluh juta, ia sering berada di tempat pertama dalam penarafan tontonan di China.

Pada tahun 2017, kedua-dua He Jiong dan Xie Na dinobatkan dalam Guinness Book of Records sebagai lelaki dan perempuan dengan pengikut Weibo yang paling ramai.

Mengungguli senarai ini dan mendapat gelaran "Ratu Weibo" adalah Xie Na atau nama gelarannya "Nana". Nana adalah penyanyi, pelakon dan pereka yang tersangat popular di China.

Antara salah satu sebab mengapa Nana tersangat popular adalah beliau merupakan pengacara bersama rancangan Happy Camp, iaitu salah satu rancangan TV paling popular di China.

Beliau mengacarakan rancangan tersebut bersama-sama He Jiong yang berada di kedudukan kedua senarai ini.

Selain daripada membintangi banyak filem dan siri TV popular China, Xie Na juga telah melancarkan beberapa album, mengasaskan jenama pakaian sendiri dan menerbitkan dua buah buku.


Senarai 5 Jutawan Yang Mengambil Keputusan Menamatkan Riwayat Hidup Sendiri

Kekayaan wang ringgit belum tentu menjanjikan kebahagiaan jiwa. Kadang kala, apabila terlalu selesa dengan kekayaan dunia, kita menjadi alfa. Apabila diuji dengan kesusahan, kadang kala kita gagal untuk bangkit semula daripada tekanan yang dialami. Semoga kita yang masih hidup ini tabah untuk menghadapi segala ujian yang mendatang.

Rei adalah salah seorang daripada pengasas FalconStor, syarikat yang menghasilkan perisian bagi perlindungan maklumat. Sebagai pemegang saham utama syarikat, CEO dan individu paling berkuasa dalam syarikatnya, adalah mustahil untuk memecat atau memberi tekanan kepada beliau untuk meletakkan jawatan.

Pengasas bersama syarikat perlindungan data perisian, FalconStor ini telah digulingkan daripada jawatannya sebagai CEO kerana dakwaan meluluskan bayaran yang meragukan kepada salah seorang pelanggannya. Mungkin disebabkan tekanan atau kecewa, beliau membuat keputusan untuk membunuh diri dengan menembak dirinya pada bahagian dada di rumahnya di Long Island, New York pada tahun 2011.

Rei dikenali sebagai seorang yang mempunyai skil yang hebat dalam bidang pembangunan perisian, dan bertanggungjawab menaikkan nama FalconStor. Beliau adalah individu yang mencipta Virtual Tape Library (VTL), yakni teknologi simpanan maklumat secara maya.

Wayne Pai adalah pengasas kepada Polaris Group di Taiwan, iaitu sebuah kumpulan syarikat broker yang sangat dikenali. Khabar angin tentang perdagangan dalaman (insider trading) dengan seorang pegawai universiti telah menyebabkan imejnya tercalar, dan beliau kemudiannya hilang secara tiba-tiba pada tahun 2008.

Kemudiannya, isteri beliau dengan bantuan kakitangan Polaris telah memohon bantuan polis dan orang ramai untuk mencari Wayne. Malangnya, beliau telah ditemui mati di sebuah pulau terpencil dua hari selepas dilaporkan hilang. Beliau berusia 56 tahun pada tahun kematiannya.

Paul Castle adalah seorang pemaju hartanah yang berjaya. Beliau juga adalah rakan kepada Prince Charles, anak kepada Queen Elizabeth II. Paul mempunyai perniagaan yang sangat berjaya, dengan limpahan kekayaan yang membolehkan beliau menjadi penaja kepada pasukan Polo Britain.

Ketika kegawatan ekonomi, Paul telah mengalami kerugian yang teruk, dan menyebabkan beliau berada dalam keberhutangan. Dalam masa yang sama, beliau turut mengalami masalah kesihatan berkaitan prostat, jantung, kulit dan esofagus, menyebabkan beliau terpaksa kerap kali ke hospital.

Mungkin dek kerana tekanan-tekanan ini, Paul membuat keputusan untuk menamatkan riwayat hidupnya pada 17 November 2010 dengan melompat di hadapan tren London Underground yang sedang bergerak di stesyen Bond Street.

Huibert adalah seorang banker yang berjaya. Jutawan berusia 49 tahun ini telah ditemui mati pada tahun 2009 dengan kesan tembakan. Beliau dikatakan telah membunuh diri dengan menggunakan pistolnya sendiri. Tidak diketahui sama ada beliau telah meninggalkan kerjayanya secara sukarela, atau telah dipaksa berhenti oleh majikannya. Namun, sebab utama kematian Huibert berkait rapat dengan kehilangan kerja.

Huibert adalah seorang Ketua Pegawai Kewangan (Chief Financial Officer - CFO) di syarikatnya. Beliau bertanggungjawab menubuhkan sebuah yayasan bagi mempromosikan budaya kerja baharu di beberapa buah negara. Selain itu, beliau juga adalah direktor kepada tiga buah badan amal yang berbeza.

Bank tempat beliau bekerja telah diambil alih oleh Royal Bank of Scotland, sebelum ianya mengalami kerugian yang sangat besar. Mungkin atas sebab inilah kerjaya beliau terkesan, yang menjadi penyebab beliau mengambil tindakan drastik membunuh diri. Mungkin.

Memulakan kerjayanya bersama Lehman Brothers di Amerika Syarikat, Eli mempunyai kepimpinan yang hebat. Beliau dilantik menjadi pengerusi dan CEO kepada sebuah syarikat pengeluar pengedap (seal-cap). Selepas sedekad setengah, syarikat pimpinannya telah memeterai usaha sama (JV) dengan sebuah syarikat lain dan membentuk United Brands.

Kolaborasi keduanya tidak menjadi, dan keadaan menjadi lebih parah apabila beliau mengetahui bahawa syarikat kerjasamanya tidak mempunyai modal seperti yang dimaklumkan sebelumnya, menghilangkan kepercayaan beliau terhadap JV tersebut.

Tidak lama kemudian, United Brands telah kerugian dan mempunyai hutang yang menimbun. Pada tahun 1974, bencana taufan telah memusnahkan ladang pisang milik syarikat tersebut, menyebabkan situasi lebih meruncing. Akhirnya, United Brands mengumumkan kerugian yang dialami mereka, dan tidak dapat bertahan lagi.

Pada Februari 1975, Eli telah naik ke tingkat 44 sebuah bangunan di Manhattan, dan membunuh dirinya dengan terjun melalui tingkap.


Kisah Hantu Janet (Sarawak) Yang Terkenal Di Seluruh Dunia

Pernahkah anda mendengar kisah Hantu Janet yang popular di Sarawak sekitar tahun 70-an dan 80-an? Terdapat banyak versi mengenai Hantu Janet yang sering dibualkan tetapi mempunyai persamaan di mana ia adalah hantu seorang wanita yang sering mengganggu orang ramai terutamanya di Kuching.

Janet dikatakan adalah seorang gadis Tionghua yang telah diculik pada penghujung tahun 60-an. Difahamkan, dia adalah seorang jururawat yang bekerja di Hospital Umum Sarawak (HUS). Janet dikatakan baru sahaja selesai bertugas dan dalam perjalanan pulang pada waktu malam ketika diculik.

Pada waktu itu, kejadian culik kerap berlaku di Kuching dan ramai orang percaya ia adalah disebabkan ritual "korban semah" yang sering dilakukan mengikut kepercayaan masyarakat dahulu.

Kebiasaannya, ritual ini dilakukan sebagai sesembahan bagi mengelak diganggu "penunggu" atau menguatkan sesuatu binaan ketika kerja-kerja pembinaan sedang dijalankan.

Kehilangan Janet dikaitkan dengan projek pembinaan Jambatan Satok di Kuching di mana terdapat satu pembinaan struktur yang besar sedang dilakukan di jambatan itu.

Pembinaan struktur itu tergendala akibat gangguan makhluk halus dan mereka yang terlibat percaya bahawa perlu melakukan upacara ritual untuk menenangkan "penunggu" di situ.

Mereka selalunya akan mencari gadis perawan untuk dijadikan korban dan hanya bahagian kepala sahaja yang akan digunakan. Kepala mangsa biasanya akan dipenggal dan ditanam di dalam struktur binaan seperti tiang konkrit.

Mayat Janet dikatakan ditemui tidak lama selepas diculik tanpa kepala. Orang tuanya yang sedih dengan kematian Janet telah mengebumikan anak mereka dengan memakai pakaian berwarna merah.

Kaum Cina percaya jika seseorang itu dikebumikan dengan pakaian berwarna merah, roh mereka akan kembali membalas dendam. Mungkin itu yang diinginkan keluarganya bagi menuntut bela atas kematian Janet.

Tidak lama selepas itu, Hantu Janet mula mengganggu orang ramai. Banyak cerita mengatakan bahawa wanita berpakaian merah, berkasut merah dan membawa payung merah sering kelihatan pada waktu malam merayau-rayau seorang diri terutamanya di antara Kampung Kudei dan Kampung Bintangor yang terletak di kawasan Satok.

Hantu Janet juga dikatakan kerap menahan kereta dan meminta untuk ditumpangkan ke sesuatu kawasan. Setibanya di kawasan yang dimaksudkan, wanita berpakaian serba merah itu akan hilang dalam sekelip mata dan meninggalkan bau yang busuk.

Malah, Hantu Janet juga gemar menahan pemandu lelaki dan akan mengajak untuk menonton tayangan tengah malam di pawagam kerana Janet gemar menonton wayang selepas bekerja ketika hidup.

Ada juga dakwaan lain mengatakan wanita berpakaian serba merah sering kelihatan menaiki feri pada waktu malam untuk merentasi Sungai Sarawak. Setibanya feri di seberang sungai, wanita itu akan hilang dan duit tambang yang dibayarnya akan bertukar menjadi daun kering ataupun wang kertas palsu yang digunakan kaum Cina untuk dibakar pada upacara kematian.

Sehingga hari ini, operator feri enggan enggan meneruskan perkhidmatan selepas jam 10 malam.

Ada juga yang memberitahu terlihat Hantu Janet berlegar-legar di kawasan Hospital Umum Sarawak. Sehingga hari ini, penduduk di Kuching takut untuk menyebut namanya kerana dikhuatiri akan diganggu Hantu Janet.

Hantu Janet ini bukan sekadar terkenal di seluruh Sarawak dan Malaysia sahaja malah di negara-negara lain juga. Ada satu komik Jepun atau Manga telah memuatkan kisah mengenai Hantu Janet ini di dalam komik bertajuk "3 X 3 Eyes" dalam bab "The Red Rain of Malaysia" sebanyak 3 jilid.

Ia telah ditulis dan diilustrasikan oleh Yuzo Takada dan diterbitkan dari 1987 hingga 2002 merangkumi 40 jilid. Pada tahun 1993, komik ini telah memengangi Anurgerah Kodansha Manga.

Komik "3 X 3 Eyes" itu mengisahkan tentang seorang lelaki bernama Yakumo Fuuji yang bekerja untuk satu entiti Immortaltelah dipanggil ke Sarawak untuk menangkap roh jahat Hantu Janet yang sering mengganggu penduduk dan membalas dendam ke atas kematiannya. Namun begitu, jalan cerita mengenai Hantu Janet diubah sedikit mengikut imaginasi penulis dan pelukis komik tersebut.

Selain dimuatkan dalam komik Jepun, Hantu Janet juga telah dijadikan sebagai salah satu watak dalam permainan video online"Ghost Trapper". Di dalam permainan onlineini juga, Hantu Janet memakai pakaian serba merah. Sama seperti nama permainan ini, pemain dikehendaki menangkap seberapa banyak hantu yang boleh dalam pengembaraan mereka.


Ini Kesan Revolusi Pembayaran Digital China Terhadap Warga Emas Mereka

Ketika mana kehidupan seharian di China menjadi semakin bergantung kepada digital, warga emas China mendapati diri mereka semakin dikecualikan daripada pelbagai perkhidmatan di negara ini.

"Jika anda tidak menerima wang tunai, maka letakkan papan tanda!", jerit Encik Xie, 67 tahun, selepas cuba menggunakan wang tunai untuk membayar barangan runcitnya di kaunter sebuah pasaraya yang dikhaskan untuk pembayaran mudah alih.

Marah kerana berasa dilayan dengan buruk, reaksi awal Xie adalah bertujuan menimbulkan kekecohan, melutut kepada pengawal keselamatan yang mengelilinginya.

"Anda memalukan saya wahai lelaki tua, kerana tidak tahu menggunakan WeChat!", jelas Xie yang menerangkan situasi yang berlaku selepas bertenang.

(Xie memarahi pihak pasar raya kerana tidak menerima wang tunai)

Video yang dimuat naik ke laman sosial Weibo pada bulan September itu dengan pantas tersebar ke media sosial di China, menimbulkan semula kontroversi yang menusuk ke jantung revolusi digital China yang tersangat pesat:

"Mampukah warga emas mengikuti dan menyesuaikan diri dengan arus digital?"

Isu ini menjadi sangat terkenal pada tahun 2017 selepas penulis Xiao Ao menerbitkan sebuah artikel bertajuk: "Maaf, kerana anda sudah berusia lebih dari 70 tahun, anda tidak layak untuk terus hidup".

Dalam artikel berkenaan, Xiao menyuarakan keprihatinannya tentang betapa sukarnya bagi datuknya yang berusia 90 tahun untuk menerima pakej yang dia hantar kepadanya.

Pakej yang dihantar ke kompleks perumahan datuknya disimpan untuk diambil oleh penerima di loker penghantaran jenis baru. Ia hanya boleh dibuka oleh penerima menggunakan akaun Wechat mereka.

Xiao memberitahu bahawa datuknya hanya dapat menerima panggilan dan hanya boleh berbuat demikian jika memakai cermin matanya.

Datuknya tak tahu cara untuk menghantar mesej, jadi menggunakan Wechat adalah sesuatu yang mustahil.

Tambahnya lagi, terdapat pengasingan meluas terhadap warga emas di China daripada ekonomi digital.

Buktinya adalah daripada terlalu banyak laporan berkenaan warga emas bergelut untuk menggunakan perkhidmatan berdigital merupakan perkara mudah bagi generasi muda termasuklah menggunakan perkhidmatan teksi seperti Grab, beratur di bank atau hospital, perkongsian basikal dan banyak lagi.

Xiao mengakui dia sedar bahawa kehidupan yang selesa pada pandangannya sebenarnya adalah penghalang yang sangat besar kepada keperluan harian ibu bapa (warga emas) di China, yang mana mereka tak dapat elakkan atau melarikan diri.

Wang Qipeng, menulis untuk Beijing Evening Paper juga memberikan pandangan yang sama.

Menurutnya, seseorang itu boleh mengatakan bahawa kita sedang hidup di "zaman pengimbasan" yang canggih, namun terdapat ramai warga emas menjadi terasing disebabkannya.

Hanya disebabkan mereka tidak tahu mengimbas, maka mereka tak boleh menggunakan basikal kongsi, tak dapat diskaun di pasar raya malah tak mampu membuka kotak yang dihantarkan kepada mereka.

(Pembayaran digital menggungkan WeChat Pay diguna secara meluas di China)

Dan rujukan Wang Qipeng kepada "zaman pengimbasan" bukanlah kenyataan yang keterlaluan.

Sama ada membuka kunci basikal melalui aplikasi perkongsian basikal seperti Mobike atau Ofo, atau memesan makan tengah hari di pejabat melalui aplikasi penghantaran makanan Eleme, semua transaksi dilakukan melalui aplikasi yang bergantung pada aplikasi pembayaran mudah alih.

Malah, institusi awam beradaptasi dengan zaman pengimbasan, untuk tujuan membuat pengumuman awam hinggalah membekalkan tisu tandas.

Kod QR (kod pengimbas) berada di merata-rata tempat awam dan komersial di China.

(Penggunaan kod imbas QR di mana-mana termasuk di kedai runcit dan pasar)

Ianya dipasang di dinding di gerai sayur-sayuran, ditampal di tepi kaunter pembayaran di gedung-gedung serbaneka, bahkan digunakan oleh pengemis di kota-kota besar bagi meminta sedekah.

Fungsinya amat mudah. Untuk mengaksesnya, seseorang perlu membuka aplikasi yang relevan dan memilih 'imbasan'. Aplikasi ini membuka fungsi kamera telefon dan mengimbas kod QR.

Kemudian, apa yang perlu dilakukan hanyalah memilih jumlah untuk membayar atau bersetuju dengan syarat perkhidmatan.

Sama ada ia mengimbas kod QR, atau menghasilkan kod QR untuk diimbas, proses ini hanya mengambil masa beberapa saat.

Kebergantungan kepada pembayaran mudah alih telah meningkat di seluruh dunia, namun tak ada mana-mana negara yang mana pertumbuhannya lebih pantas dan luas berbanding di China.

(Peminta sedekah di China kini menggunakan kod pengimbas QR untuk meminta sedekah)

Menurut South China Morning Post, pada suku ketiga 2017, pendapatan dalam sektor pembayaran mudah alih mencapai 29.5 trilion RMB (RM17.74 trilion), peningkatan tiga kali ganda dalam tempoh satu tahun sahaja.

Bagi penduduk bandar yang lebih muda, perubahan di mana penggunaan wang tunai yang rumit tidak lagi digunakan sangat dialu-alukan.

Satu kajian oleh Penguin Intelligence pada 2017 mendapati bahawa 92% orang yang ditinjau di kota-kota China biasanya menggunakan kaedah pembayaran mudah alih.

Manakala pembayaran secara tunai lebih disukai oleh kurang daripada 10% daripada kumpulan ini.

Akan tetapi, membekalkan warga emas dengan telefon pintar juga bukanlah satu penyelesaian.

Penggantian dompet oleh telefon pintar datang dengan pelbagai peraturan dan keperluannya sendiri.

Menggunakan pembayaran mudah alih tidak semata-mata bergantung kepada kebiasaan menggunakan telefon pintar, ia juga memerlukan penglihatan yang cukup tajam untuk membaca tulisan kecil di skrin telefon.

Operasi seperti memautkan akaun bank ke telefon boleh menjadi mimpi ngeri untuk mereka yang buta teknologi.

Dengan ketiadaan cara mudah yang boleh digunakan oleh warga tua, kesan pembayaran mudah alih ke atas kumpulan umur ini sangat bertentangan dengan apa yang dikehendaki.

Lebih buruk, ia bukan memudahkan tetapi menyusahkan kerja harian mereka.

Selain daripada rungutan Xie, sejumlah besar esei dalam talian dan laporan berita menyerlahkan lagi bagaimana warga emas China yang berada di dalam era digital kini jauh ketinggalan.

Pada bulan Januari tahun ini, Xin Lan News menceritakan kisah seorang lelaki tua yang menangis di sebuah stesen kereta api setelah mengakui dia tidak tahu bagaimana membeli tiket secara dalam talian.

(Seorang warga emas menangis kerana kecewa tidak tahu membeli tiket secara dalam talian)

Sekitar waktu yang sama, satu lagi cerita menggambarkan nasib seorang penjual ubi keledek yang mengadu bahawa anaknya memanfaatkan ketidakbiasaannya menggunakan pengimbasan untuk mencuri sebahagian besar daripada gajinya.

Dan hanya beberapa hari selepas netizens Cina terlupa rungutan Xie, satu lagi berita muncul berkenaan seorang wanita tua yang ditipu oleh seorang lelaki yang berpura-pura membantunya menggunakan pengimbas kod QR.

Di Weibo, ramai yang memberikan komen menyokong warga tua dalam kisah-kisah ini.

Satu komen tipikal berkata: "Untuk tidak menerima wang tunai sebenarnya adalah satu jenis diskriminasi bagi mereka yang tidak memahami bagaimana pembayaran mudah alih berfungsi."

Sayangnya, walaupun kisah-kisah seperti ini kerap berlaku, namun terdapat hanya sedikit persetujuan tentang cara untuk membantu warga emas membiasakan diri dan mengadaptasi dengan hari esok yang semakin canggih.

Badan-badan amal telah berusaha untuk melaksanakan program pendidikan untuk menangani masalah ini.

See Young, sebuah organisasi sukarela yang bermula di Beijing dan kini beroperasi di enam belas wilayah China, telah menyediakan sokongan individu kepada lebih 18,000 warga emas serta telah membantu mengajar lebih dari satu juta warga emas. (Sumber)


5 Atlet Dengan Tawaran Tajaan Paling Dahsyat Dalam Sejarah Sukan Moden

Salah satu daripada sebab mengapa ramai kanak-kanak zaman kini bercita-cita untuk menjadi atlet terkenal selain daripada kemahsyuran dan populariti adalah pendapatan yang tinggi.

Tak dapat dinafikan atlet adalah antara kerjaya yang memberikan pendapatan yang tersangat lumayan, sambil dapat melakukan apa yang mereka gemar dan minat.

Menjadi seorang atlet profesional dikatakan sebagai impian menjadi kenyataan, lebih-lebih lagi jika anda ditaja oleh syarikat besar.

Ya, memang gaji atlet profesional adalah sangat tinggi namun jumlah tersebut tidak dapat menandingi tajaan jenama terkemuka yang memberikan pulangan yang berlipat kali ganda tinggi tanpa anda perlu bersusah payah berlari di atas padang.

Namun, anda perlu mengekalkan prestasi menakjubkan di samping menjadi public figure untuk mengekalkan tajaan bernilai jutaan ringgit.

iluminasi.com kongsikan 5 atlet yang mendapat tajaan paling besar di dunia.

Pada November 2015, kira-kira lima bulan sebelum persaraannya, Forbes melaporkan bahawa Kobe Bryant telah memperoleh sejumlah RM2.85 bilion sepanjang kariernya.

Kira-kira RM1.46 bilion daripada jumlah tersebut diperoleh daripada perjanjian tajaan dengan syarikat-syarikat seperti Mercedes-Benz, McDonald's, Sprite, Nintendo dan Sony.

Walau bagaimanapun, tajaan terbesar yang menyumbang kepada kekayaan tersebut adalah yang ditandatangani oleh Kobe bersama Nike.

Kobe Bryant mula-mula menandatangani kontrak empat tahun bernilai RM167 juta dengan syarikat pakaian sukan itu pada Jun 2003 selepas dibuang dari Adidas.

Kasut signature Nike oleh Kobe telah mencatatkan jualan bernilai RM439 juta pada tahun 2014. Pada tahun 2017, Kobe menerima "layanan seperti Michael Jordan" apabila Nike menganugerahkannya dengan kasut signature barunya berikutan persaraannya.

Pemenang anugerah Balon d'Or sebanyak 5 kali Cristiano Ronaldo mempunyai tajaan yang tersangat banyak sehinggakan beliau digelar sebagai "papan iklan bergerak".

Di antaranya termasuklah Tag Heuer, Abbott Laboratories, Herbalife dan sudah tentu, Nike.

Pada tahun 2016, Ronaldo mengikuti jejak langkah LeBron James apabila beliau menandatangani kontrak seumur hidup dengan Nike.

Sebelum menandatangani perjanjian baru ini, Ronaldo mula-mula menandatangani dengan Nike pada tahun 2003 dan mengembangkan koleksi termasuk kasut untuk lelaki, wanita dan kanak-kanak.

Kasut signaturenya, Nike Mercurial Superfly V FG kini dijual dengan harga RM1,200 di laman web syarikat itu.

Dinamakan sebagai atlet dengan pendapatan paling tinggi pada tahun 2017 oleh Forbes, Cristiano Ronaldo mempunyai kekayaan bernilai RM1.9 bilion.

Seperti Neymar, Messi dan Ronaldo, David Beckham juga menikmati perjanjian tajaan dengan pelbagai syarikat mewah sepanjang kerjayanya sebagai bintang bola sepak.

Sebagai contoh, Beckham memperoleh RM89.8 juta sebagai duta global Armani dari tahun 2008 hingga 2011.

Bersara dari bola sepak profesional sejak tahun 2013, Beckham terus menikmati tajaan dengan Breitling dan Diageo, serta beberapa yang lain.

Pada Mac 2015, Forbes melaporkan bahawa pada tahun pertama persaraannya, Beckham mencatatkan pendapatan tertinggi dalam kerjayanya dengan RM313.8 juta pada tahun 2014.

Adidas merupakan penaja terbesar David Beckham. Beliau menandatangani perjanjian seumur hidup dengan syarikat gergasi ini bernilai RM672.8 pada tahun 2003. Kini kekayaan Beckham dianggarkan bernilai RM1.88 bilion.

Pemain golf yang menikmati lonjakan hebat pada lewat tahun 90-an telah mengalami penurunan pendapat umum dalam beberapa tahun kebelakangan ini.

Pada tahun 2009, jenama Woods dan juga prestasi Tiger Woods mengalami kemerosotan teruk apabila pendedahan dilakukan berkenaan kecurangan terhadap isterinya ketika itu, Elin Nordegren, dengan beberapa orang wanita.

Akibat daripada skandal tersebut, Tiger Woods kehilangan beberapa tajaan yang besar, termasuk AT&T, Gatorade dan Buick.

Walau bagaimanapun, pemain golf itu meneruskan perjanjiannya dengan Nike. Malah, Nike memperluaskan kesepakatannya dengan Woods pada tahun 2013.

Hubungan Woods dengan Nike bermula pada tahun 1996 apabila beliau menandatangani kontrak lima tahun bernilai RM167 juta dan dilaporkan menjana RM418 juta dari syarikat tersebut di antara tahun 2001 dan 2006.

Kerjaya dan imej awam Woods sekali lagi menjadi buruk pada Mei 2017 apabila beliau ditemui sedang tidur di dalam keretanya jalanan. Walaupun tiada alkohol dalam badannya, percakapan Woods agak tidak jelas dan beliau gagal dalam ujian mabuk

Ketika ini Tiger Woods mempunyai anggaran kekayaan bernilai RM3.1 bilion.

Michael Jordan bukan hanya pemain bola keranjang yang paling terkenal dan disayangi sepanjang zaman, tetapi beliau juga adalah atlet yang mendapat tajaan terbesar dari Nike.

Air Jordans diperkenalkan pada tahun 1984 dan sejak itu ia menjadi sebahagian daripada kasut sukan paling popular di pasaran global.

Malah, Michael Jordan masih menerima wang tajaan daripada Nike walaupun pada hakikatnya beliau tidak berada dalam gelanggang profesional sejak tahun 2003.

Perjanjian asal di antara Nike dan Michael Jordan adalah selama lima tahun dengan hanya RM2.1 juta setahun, ditambah dengan pilihan saham. Menurut ESPN, jenama Jordan perlu menjual kasut bernilai RM16.7 juta pada tahun ketiga perjanjian itu.

Hasil daripada penangan pengaruh Michael Jordan, Nike berjaya menjual Air Jordan 1s bernilai RM233 juta dalam dua bulan pertama ia dijual pada tahun 1985.

Itu merupakan 30 tahun yang lalu dan menjelang Mei 2016, jenama Jordan menjana lebih daripada RM10.46 bilion dalam jualan tahunan untuk Nike.

Nike berkata pada Oktober 2015 bahawa mereka menjangkakan jenama Jordan akan bernilai RM18.8 bilion dalam jualan tahunan menjelang tahun 2020.

Perjanjian Michael Jordan dengan Nike menyumbangkan kepada kekayaannya yang dianggarkan bernilai RM6.3 bilion.


Realiti Sebenar Isu Harga Rumah di Malaysia

Salah satu masalah yang popular untuk dibincangkan di negara kita adalah berkenaan masalah yang dihadapi orang ramai dalam isu pemilikan rumah atau hartanah.

Bank Negara sendiri mengakui berdasarkan kajian yang telah dijalankan, apabila dibandingkan nilai jualan hartanah dengan kadar pendapatan rakyat Malaysia - berlaku ketidak seimbangan yang sangat ketara membataskan kemampuan orang ramai memiliki kediaman sendiri.

Tahukah anda purata harga rumah di negara kita pada tahun 2009 adalah RM204,470 sementara pada penghujung 2017, nilai purata harga hartanah adalah RM404,345. Menakutkan bukan jumlah kenaikan itu kerana kenaikan itu boleh dikatakan menyamai kenaikan hampir dua kali ganda, dalam tempoh tidak sampai 10 tahun.

Secara purata untuk tahun 2017 sahaja, nilai hartanah di seluruh negara mengalami kenaikan nilai di antara 2.3% hingga 7.2%, dengan Kuala Lumpur mencatatkan peningkatan tertinggi di antara semua negeri/wilayah.

Hanya Sabah mengalami penurunan purata nilai hartanah bagi tahun 2017, apabila puratanya menurun sebanyak -0.2% bagi tahun tersebut.

Negeri manakah yang mencatatkan nilai hartanah paling tinggi dalam negara kita secara purata? Berikut adalah senarai negeri-negeri tersebut dengan purata nilai hartanah bagi tahun 2017.

Bagaimana pula dengan negeri manakah yang mencatatkan nilai hartanah paling rendah dalam negara kita secara purata? Berikut adalah senarai negeri-negeri tersebut dengan purata nilai hartanah paling rendah bagi tahun 2017.

Berikut pula adalah nilai hartanah mengikut jenis yang telah dibangunkan secara purata. Sekiranya anda berminat untuk memiliki hartanah, harga purata yang dinyatakan boleh menjadi indikasi awal adakah pemaju telah meletakkan harga terlalu tinggi atau sepadan dengan nilai sebenar hartanah yang dijual.

Selain daripada memahami nilai pasaran hartanah di negara kita, kami turut sama merasakan penting untuk anda memahami kenapa kita menggelarkan jenis-jenis kediaman dengan perkataan yang pelik-pelik seperti banglo atau apartment.

Nak tahu kenapa rumah sesebuah dinamakan banglo? Jom baca artikel ini.


Kisah Lagenda Pulau Babi Besar Dan Misteri Ikan Duyung Di Johor

Siapa kat sini sukakan pulau? Pulau merupakan salah satu lokasi paling popular di dunia apabila bercakap mengenai percutian yang menenangkan dan menyeronokkan.

Tak perlu untuk ke luar negara, di Malaysia sendiri kita mempunyai pelbagai pulau yang tersangat indah sehinggakan menarik terkenal dalam kalangan pelancong dari luar.

Dan kebanyakan daripada pulau-pulau ini mempunyai kisah unik yang tersendiri menjadikannya lebih menarik dan mengujakan. Jika sebut tentang Pulau Besar, pasti ramai yang akan mengaitkannya dengan Pulau Besar di Melaka.

Namun, tak ramai yang begitu tahu mengenai sebuah lagi Pulau Besar yang terletak di Johor dan mempunyai kisah lagenda menarik.

Pulau Besar yang dimaksudkan adalah sebuah pulau terletak di Laut Cina Selatan, lebih tepat di Daerah Mersing, Johor.

Pulau yang satu ketika dahulunya bernama Pulau Babi Besar ini dikelilingi oleh beberapa buah pulau lain termasuk Pulau Mensirip, Pulau Sibu, Pulau Hujung, Pulau Tinggi dan juga Pulau Rawa.

Kesemua pantai di pulau-pulau ini dikelilingi dengan air yang tersangat jernih disebabkan kerana gugusan pulau ini menghadap ke laut lepas, di mana ombak-ombak yang datang membersihkan pantai dengan menghilangkan lumpur dari pasir.

Kerajaan Johor telah mewartakan perairan pulau ini sebagai "Taman Laut" dalam usaha memelihara dan memulihara kehidupan laut di kawasan sekitar.

Usaha ini dilakukan bertujuan untuk menjaga kira-kira 60 spesis hidupan laut daripada terancam oleh kepupusan disebabkan oleh pelbagai aktiviti manusia yang mampu merosakkan habitat semulajadi di sini termasuklah selaman skuba, memancing dan macam-macam lagi.

Tak cukup dengan itu, keunikan tambahan seperti sayuran liar, ulam-ulaman dan pepohon kelapa serta pelbagai tumbuhan yang terdapat dalam hutan tropikanya memperkayakan khazanah alam di pulau ini.

Dan sudah tentu terdapat penduduk yang mendiami pulau ini, terdiri daripada kira-kira 7 hingga 8 perkampungan kecil yang menempatkan sekitar 100 orang. Para penduduk tempatan meneruskan kelangsungan hidup di pulau ini sebagai nelayan.

Ketinggian 2,000 kaki dari aras laut menjadi puncak tertinggi di Pulau Besar ini.

Pasti anda tertanya-tanya mengapa pulau ini diberi nama Pulau Babi Besar kan?

Jika Pulau Langkawi terkenal dengan kisah lagenda Mahsuri, Pulau Besar juga mempunyai kisah lagenda tersendiri yang sangat popular dalam kalangan penduduk tempatan.

Kisah menarik tersebut berkisarkan tentang sepasang nelayan yang dikatakan telah bertukar menjadi ikan duyung. Ya, ikan duyung!.

Penduduk tempatan mempercayai bahawa isteri kepada si nelayan tersebut yang sedang sarat hamil mengidamkan rumpai-rumpai laut untuk dimakan.

Dan seperti yang anda boleh jangkakan, isteri nelayan tersebut telah bertukar menjadi seekor ikan duyung selepas memakan rumpai-rumpai laut tersebut.

Si suami yang melihat kejadian yang menimpa isterinya itu berasa tersangat berang lalu melepaskan kemarahannya dengan memaki hamun "babi! babi! babi!" lalu memanggil pulau tersebut dengan panggilan pulau babi.

Sejak itu, nama pulau babi kekal digunakan sehingga sekarang. Kisah ini hanya kisah yang dibawa dari mulut ke mulut penduduk Johor. Kesahihan kisahnya masih diragui. Namun bagi iluminasi.com kisah ini sangat menarik untuk dikongsikan.


5 Berita Penting Dunia Yang Perlu Anda Tahu Minggu Ini (12 November 2018)

Kami tahu dalam zaman penuh informasi, kadangkala ada banyak berita yang mudah saja untuk terlepas daripada pandangan kita.

Jadi di sini kami kumpulkan lima berita meliputi lima topik berbeza iaitu dunia, ekonomi, sains, nasional dan juga Islam untuk memastikan anda pembaca Iluminasi dapat mengikuti berita-berita ini dengan mudah.

Berikut adalah berita-berita menarik yang dapat kami kongsikan untuk anda minggu ini.

Dalam satu insiden melibatkan POTUS, Donald Trump dan sekumpulan wartawan media, Donald Trump secara terbuka menyerang semula seorang wartawan CNN bernama Jim Acosta, ekoran soalan-soalan yang dinyatakan semasa sesi media tersebut.

Kemarahan Trump yang memuncak walau bagaimanapun tidak dihiraukan Jim Acosta yang terus bertindak mengeluarkan soalan demi soalan yang tidak dijawab Trump.

Selepas Trump mengamuk, seorang lagi wartawan bangun mempertahankan tindakan Acosta. Ini mengakibatkan Trump kembali berang. Akhirnya pas masuk Jim Acosta untuk ke Rumah Putih telah ditarik balik atas insiden itu. (rujukan)

Sebuah lukisan memaparkan seekor lembu yang ditemui di dinding sebuah gua di Kepulauan Borneo, bahagian Sangkulirang, Kalimantan Utara dianggarkan adalah lukisan paling tua pernah ditemui setakat ini. Usianya diramalkan sekitar 40,000 tahun dahulu.

Penemuan ini membuka kepada beberapa teori baru dengan persoalan paling membingungkan penyelidik adalah - bagaimana teknik yang digunakan pelukis itu 40,000 tahun dahulu serupa dengan teknik yang digunakan bagi menghasilkan lukisan-lukisan lain yang turut sama ditemui di benua Eropah. (rujukan)

Harga minyak dunia telah turun mendadak sehingga mengalami penurunan sebanyak 20 peratus dan dianggarkan terus menurun dalam tempoh terdekat. Penurunan ini merupakan kali pertama harga minyak mentah Brent turun melepasi $70 dollar satu tong, semenjak April 2018.

Penurunan ini disebabkan pengeluaran minyak yang terlalu tinggi oleh negara-negara pengeluar menyebabkan lebihan bekalan dan juga beberapa faktor lain, seperti pengaruh sekatan eksport minyak oleh negara Iran yang diperkenalkan pada 5 November 2018.

Kami berharap penurunan ini tidak menjejaskan ekonomi negara kita kerana jelas belanjawan yang dibentangkan tempohari, sangat bergantung dengan faktor harga minyak yang stabil. (rujukan)

Gergasi teknologi Samsung dari Korea Selatan mengumumkan peranti terbaru mereka, sebuah telefon pintar yang mempunyai teknologi skrin yang boleh dilipat, digelarkan sebagai Infinity Flex Display.

Telefon pintar itu yang mempunyai saiz telefon biasa boleh dibuka 'lipatannya' bagi mengubah saiz skrin supaya lebih mirip dengan sebuah tablet yang dua kali ganda saiz paparannya. Samsung turut sama mengumumkan mereka akan cuba memasarkan peranti yang menggunakan teknologi tersebut dalam beberapa bulan akan datang.

Pengumuman ini turut mendapat sokongan Google yang mengumumkan sistem operasi Android akan turut sama ditambah baik bagi mengadaptasi teknologi baru ini dengan berkesan. (rujukan)

Dalam satu insiden melibatkan dua kumpulan samseng, seorang lelaki terbunuh dan seorang lagi cedera parah selepas berlaku pertembungan di antara kedua-dua kumpulan itu.

Malangnya, kejadian buruk itu berlaku semasa sebuah karnival sekolah yang diadakan di SJKC Kuo Kuang 1. Mangsa yang meninggal dunia adalah bekas pelajar sekolah itu yang kini berusia 21 tahun sementara seorang lagi berusia 15 tahun.

Insiden itu berlaku dipercayai bermula daripada pertengkaran yang tercetus sebelum mereka tiba dikarnival tersebut lagi, mengakibatkan kejadian huru-hara berlaku. Lebih 500 orang tetamu sedang berada di sekolah tersebut semasa kejadian. 12 suspek telah ditahan dan senjata yang digunakan masih lagi dicari.(rujukan)


10 Pen Paling Mewah Dan Mahal Di Dunia

Lupakan pen percuma yang anda terima ketika menghadiri kursus atau seminar. Hari ini kita ingin berbincang mengenai alat tulis yang paling mewah di atas muka Bumi.

Selama bertahun-tahun, pen-pen mewah telah menjadi perhatian dan sangat dicari-cari. Ia menjadi simbol status dan memberikan rasa nostalgik di mana satu ketika dahulu sebelum dunia berubah kepada digital.

Bukan itu sahaja, pen mewah juga merupakan satu bentuk pelaburan jangka masa panjang yang menjanjikan pulangan lumayan kerana nilainya sentiasa bertambah.

Tanpa membuang masa anda iluminasi.com kongsikan 10 pen paling mewah dan mahal di dunia.

Memulakan senarai jam paling mahal di dunia adalah hasil karya pengeluar barangan mewah dari Itali iaitu Montegrappa. Montegrappa adalah pemilik jenama mewah Tibaldi.

Peradaban Mexico Purba merupakan inspirasi untuk pen emas 18K Montegrappa ini. Corak yang rumit ini terdiri daripada imej tuhan-tuhan Mexico dan seni bina Maya dan sangat cantik.

Hanya 20 batang pen eksklusif ini dikeluarkan yang merupakan sebahagian daripada sebab mengapa ianya begitu eksklusif dan sudah tentu mahal, berharga RM605,000 setiap satu.

Montblanc adalah antara salah satu syarikat pengeluar barangan mewah terkemuka di dunia.

Walaupun Bohème Collection of Montblanc adalah koleksi pen yang popular, namun pen 'Royal' ini dibuat dari 18K emas putih dan 1,351 berlian, menjadikannya lebih mewah daripada saudara 'standard'nya.

Nama '1010' pada pen ke-8 termahal di dunia ini merujuk kepada waktu 10 minit selepas pukul 10, yang dianggap sebagai titik estetik optimum pada sesebuah jam.

Nama itu mencerminkan keseimbangan yang indah dan kerumitan yang terperinci, sepadan dengan jam tangan Swiss yang halus dan sempurna ini.

Dengan hanya sepuluh batang sahaja dihasilkan, diperbuat daripada emas 18K dan batu nilam, pen oleh Caran d'Ache ini sangat sesuai bagi peminat pen dan juga jam mewah.

Berada di tangga ke-7 senarai pen paling mahal di dunia juga merupakan hasil karya Montblanc, dengan harga mencecah RM740,000.

Hampir keseluruhan bahagian pen ini disemat dengan butiran berlian indah yang berjumlah 4,654 butir.

Namun, itu bukanlah penghujung bagi pen mewah ini. Untuk menambahkan lagi rasa eksklusif pada pen ini, bahagian hujung pen ini diperbuat daripada emas.

Mempunyai rekabentuk gabungan rama-rama dan tumbuh-tumbuhan, pen Boheme Papillon Edisi Terhad ini dihasilkan daripada emas dan bertatahkan.

Ia sangat sesuai dengan sarung pen ini yang diperbuat daripada nilam, menjadikan jumlah keseluruhan perhiasan yang digunakan sebanyak 1,402 butir berlian dan 37 butir batu safir.

Pen Boheme Papillon Edisi Terhad dari Montblanc ini berharga RM974,000.

Pada tahun 2005, Putera Reinier III dari Monaco telah meninggal dunia pada usia 81 tahun. Dua tahun kemudian, 81 pen edisi terhad dikeluarkan untuk menghormati putera tersebut.

Pen ini mempunyai motif berlian emas putih, dengan 996 butir berlian dan 92 butir batu permata, mewakili lambang syarikat Grimaldi yang dijual dengan harga RM1.1 juta

La Modernista Diamonds yang dihasilkan oleh Caran d'Ache direka khas untuk menghormati arkitek moden Catalonia terkenal iaitu Antonio Gaudi. Antara hasil kerja utama Antonio Gaudi adalah gereja terbesar di dunia iaitu Sagrada Família yang masih belum siap sejak tahun 1882.

Pen ini mengandungi 5,072 butir berlian dan 100 butir batu permata yang memerlukan masa selama 6 bulan untuk disiapkan oleh tukang berlian terkenal, Robert Perron.

Harga sebatang pen La Modernista Diamonds ini adalah RM1.12 juta.

Untuk merikan ulang tahun ke-100 mereka, Montblanc telah bekerjasama dengan pembuat barang kemas Van Cleef & Arpels, yang juga meraikan ulang tahun mereka.

Nama ini merujuk kepada kaedah popular Van Cleef & Arpels dalam memasang dan menetapkan permata, yang dikenali sebagai 'tetapan misteri', digabungkan dengan pen Montblanc yang terkenal iaitu 'Mesisterstük'.

Mesisterstük dalam bahasa Inggeris bermaksud 'Masterpiece'. Dan sudah tentu, kombinasi hebat dan menakjubkan ini menghasilkan sebatang karya asli dalam bentuk pen yang sangat bernilai.

Hanya seorang yang tersangat bertuah dan juga sudah tentu tersangat kaya sahaja yang boleh mendapatkan pen Aurora Diamante setiap tahun. Dan untuk memberikan penghormatan kepada pembelinya, pen ini akan diberikan sentuhan personalise dengan tandatangan atau potret pembeli.

Pen kedua termahal di dunia yang bernilai RM6.2 juta ini bertatahkan 30 butir berlian, termasuk sebutir berlian cabochon yang agak besar.

Tibaldi hanya menghasilkan pen ini dalam jumlah yang tersangat terhad, iaitu hanya sebatang. Ia direka menggunakan 'Proporsi Ilahi Phi' seperti yang digunakan dalam beberapa karya besar dunia dari Piramid hinggalah kepada 'Penciptaan Adam' oleh Michelangelo.

Pada tahun 2010, pen Fulgor Nocturnus telah dijual dengan harga lebih daripada RM33 juta dalam satu lelongan amal. lebih daripada € 7 juta dalam lelongan amal.


10 Barang Dan Servis Yang Dahsyat Anda Boleh Beli Melalui Dark Web

Tahukah anda terdapat dunia di Internet di mana enjin carian anda tidak dapat menemuinya? Ia dikenali sebagai deep web dan pencarian Google tak akan dapat membantu anda mencarinya.

Internet yang digunakan oleh kebanyakan daripada kita dikenali sebagai surface web. Dan ia hanya "secubit" sahaja daripada apa yang terdapat dalam dunia internet sebenar.

Para pakar percaya bahawa deep web sebenarnya merangkumi 96% daripada keseluruhan internet. Laman-laman Deep Web disekat daripada muncul dalam hasil carian oleh bentuk HTML.

Antara kegunaan paling biasa Deep Web adalah perbankan dalam talian dan laman mel. Namun, anda jangan keliru Deep Web dengan Dark Web, yang merupakan sebahagian daripadanya. Seperti namanya yang agak "gelap", Dark Web sememangnya berbahaya.

Beberapa tahun lalu, "The Silk Road" menjadi berita utama apabila FBI mendedahkannya sebagai lokasi dalam talian di mana pengguna boleh membeli dan menjual dadah, dan ia telah "dimusnahkan" oleh FBI.

Ini mendorong kesedaran awam terhadap Dark Web yang selama ini tidak menyedari betapa dalam dan gelap sebenarnya dunia internet.

Hanya terdapat beberapa rangkaian tertentu yang membolehkan anda mengakses Dark Web, antara yang paling popular adalah Tor dan Invisible Internet Project.

Tor secara khusus membolehkan pengguna menggunakan Dark Web secara tanpa nama (anonymous) dan Invisible Internet Project pula membolehkan pengguna meng-hos laman sesawang sendiri di Dark Web secara anonymous.

Sebahagian besar daripada Dark Web pada dasarnya adalah pasaran gelap dalam talian dan ini sebabnya kerahsian identiti adalah tersangat penting kepada pengguna.

Dengan itu, iluminasi.com kongsikan antara 10 barang dahsyat dan menyeramkan yang anda boleh beli melalui Dark Web.

Ya, anda tak salah baca. Dalam kebanyakan budaya timur terutamanya di Thailand, terdapat kepercayaan bahawa "voodoo master" mampu menangkap roh-roh bayi yang telah digugurkan atau mati dalam kandungan kemudian dijual.

Mereka yang ingin membeli roh-roh bayi ini menggunakannya untuk melakukan pelbagai perkara untuk mereka kerana dipercayai bahawa voodoo master boleh membuatkan anda menjadi tuan kepada roh tersebut.

Juga dipercayai bahawa roh-roh ini boleh digunakan untuk membuatkan kehidupan seseorang menjadi lebih baik dan menunaikan kehendak mereka.

Jadi, anda dapat lihat mengapa pembelian ini sangat menarik kepada orang yang terdesak dan percayakan perkara karut. Namun harganya tidak diketahui.

Peranti denyutan elektro magnetik (EMG) mampu "membakar" alat-alat elektronik dalam jarak tertentu, merosakkannya selama-lamanya. Ini bermakna radio, telefon pintar dan komputer riba mampu dihancurkan oleh peranti ini.

Dan jika EMG ini cukup besar, ia mampu melumpuhkan sistem grid tenaga elektrik keseluruhan bandar. EMG poket bersaiz kecil masih boleh menimbulkan pelbagai kekacauan.

Malah, ia juga boleh digunakan untuk menambah kredit ke pelbagai mesin slot elektronik. Dengan ini, anda mungkin tak perlu lagi membayar sesen pun untuk setiap yang anda makan atau beli belah.

Ada di antara kita yang terfikir mereka yang membeli penjana EMG akan menggunakannya ke arah yang merosakkan, berbanding untuk mendapatkan makanan percuma.

Namun, jika peranti ini jatuh ke tangan orang jahat tak dapat dibayangkan apa yang akan berlaku.

Anda mungkin pernah terdengar tentang ISIS mengambil alih telaga minyak dan menjual hasil daripadanya. Dan mungkin anda tertanya-tanya siapa yang membeli minyak dari ISIS, kan?

Sebenarnya, selain daripada kerajaan yang korup, terdapat pasaran yang luas di Dark Web untuk minyak mentah dan penjenayah serta organisasi pengganas seperti ISIS mendapat manfaat daripadanya.

Dan sudah tentu mereka tidak hanya menjualnya di Dark Web. Satu tong minyak mentah di Dark Web berharga kira-kira separuh daripada minyak yang dijual di saluran yang sah.

Ramai orang yang tidak mahu berurusan dengan peraturan kerajaan yang rumit, apabila ia berkenaan dengan membeli dan menjual minyak.

Harga yang lebih murah tanpa perlu berurusan dengan kerajaan adalah pilihan yang lebih baik bagi kebanyakan mereka yang membelinya di Dark Web.

"Silk Road" adalah pasaran dadah paling terkenal di Dark Web. Terdapat banyak lagi saluran yang lain, malah dilaporkan bahawa 60% daripada Dark Web didedikasikan untuk mejual dan membeli dadah.

Anda boleh membeli ubat preskripsi seperti Ritalin atau Xanax, dan dadah haram seperti methamphetamine dan heroin. Mereka yang menggunakan Dark Web untuk membeli ubat dan dadah lebih gemar berbuat demikian kerana berasa lebih selamat.

Menurut beberapa cerita dari pengguna, mereka cenderung untuk membina hubungan dengan penjual tertentu. Tetapi sama seperti membeli dadah di jalanan, anda tidak akan pernah benar-benar tahu apa yang anda dapat.

Dan walaupun Dark Web ini tanpa nama dan agak mustahil untuk menjejaki alamat ISP, penguatkuasa undang-undang masih mampu menjejaki dan menyerbu rumah anda. Jadi, ia masih bukan salah satu cara paling selamat untuk membeli dadah.

Dengan cara yang sama di mana pegawai penguatkuasa menangkap orang dengan menyamar sebagai pengedar dadah, penguatkuasa undang-undang juga berada dalam lingkungan Dark Web dan mengumpan orang ramai dengan menyamar sebagai pengedar dadah.

Senjata api dan bom merupakan antara pasaran terbesar di Dark Web. Ia di mana gangster, organisasi pengganas dan "orang gila" boleh membeli segala jenis senjata api daripada pelancar roket, bom tangan, C4 dan AK-47.

Satu laman sesawang Dark Werb yang terkenal dengan menjual segala jenis senjata api dan bom dikenali sebagai "The Armory". Sangat mudah untuk menggunakannya, seperti eBay atau Amazon.

Namun, anda perlu mempunyai wang yang sangat banyak kerana anda perlu membeli sekurang-kurangnya barang bernilai RM4,000 untuk mereka membuat penghantaran.

Dan seperti Amazon dan peruncit dalam talian lain, The Armory juga mempunyai jualan penghabisan kepada pelanggannya.

Sebab sesetengah orang memilih untuk membeli senjata api di Dark Web adalah kerana mereka tidak perlu mendaftarkannya, yang menjadikannya senjata tersebut tidak boleh dikesan.

Tetapi malang bagi pembeli senjata di Dark Web, harganya biasanya lebih mahal berbanding yang dijual di kedai senjata api sah.

Organ adalah sangat penting dan sesetengah orang yang tidak mahu menunggu lama dalam senarai hospital atau melalui saluran undang-undang akan beralih ke Dark Web.

Cara organ-organ ini diperoleh sudah tentunya tak sama dengan apa yang dilakukan oleh hospital di mana hospital mendapatkannya daripada penderma sukarela.

Pertubuhan Kesihatan Sedunia menganggarkan terdapat kira-kira 10,000 pembedahan pemindahan organ secara haram setiap tahun dan antara negara yang menjadi pembekal terbesar organ-organ di pasaran gelap termasuklah India, Pakistan dan China.

Malah, anda boleh beli mana-mana bahagian tubuh yang anda mahukan. Nak sepasang bebola mata, siapkan wang sebanyak RM6,300.

Tangan dan lengan pula dijual dengan lebih murah iaitu RM1,600. Kami biarkan anda berimaginasi apa yang dilakukan para pembeli terhadap bahagian-bahagian badan manusia ini.

Pemerdagangan manusia adalah antara masalah global yang sangat nyata dan serius. Ia berlaku melalui banyak saluran yang berbeza. Dan Dark Web jelas merupakan tempat yang hangat untuk membeli dan menjual hamba manusia.

Pertubuhan Bangsa-Bangsa Bersatu menganggarkan bahawa pemerdagangan manusia adalah industri yang bernilai lebih daripada RM600 bilion yang mana tidak menunjukkan tanda-tanda untuk berkurang.

Pemerdagangan manusia telah wujud sejak kewujudan manusia dan Dark Web membantu ia menjadi lebih tersembunyi dan lebih sukar untuk dikesan serta dihentikan oleh pihak berkuasa.

Dark Web juga mempunyai banyak forum di mana para pengguna boleh membincangkan pemerdagangan manusia dan cara melakukannya dengan berkesan.

Terdapat program perisian yang kini bertujuan untuk mengenal pasti dan memerangi penyeludupan manusia yang berlaku dalam talian, seperti program MEMEX tetapi ia masih jauh untuk memberikan apa-apa hasil.

Adakah anda rasa penjenayah-penjenayah yang melakukan pemindahan organ secara haram hanya akan membiarkan kesemua darah yang masih elok terbazir begitu sahaja ketika mereka boleh menjana pendapatan daripadanya?

Ya, anda memang boleh beli dan jual darah di Dark Web. Namun ia hadir dengan pelbagai bahaya sama dengan membeli organ dan sperma di Dark Web.

Darah ini tidak melakukan proses pemeriksaan dan anda tak tahu penyakit apa yang mungkin dibawa oleh darah ini.

Dan pasti anda tertanya-tanya siapa yang mahu menggunakan darah yang dibeli dari Dark Web ini, padahal boleh diperoleh di hospital. Sebenarnya, organisasi jenayah juga memerlukan perkhidmatan kesihatan terutama yang tidak berdaftar dengan hospital sebenar.

Hospital-hospital harus melaporkan kepada penguatkuasa undang-undang jika terdapat sesiapa yang datang ke hospital dengan luka akibat ditembak dan ini akan menimbulkan masalah kepada para penjenayah.

Jadi, mereka akan menggunakan Dark Web di mana satu pint (473 ml) darah biasanya dijual dengan harga RM1,400.

Anda biasanya melihat watak-watak pembunuh upahan atau hitmen ini di dalam filem sahaja. Dan jika anda pernah terfikir bagaimana orang mencari pembunuh upahan di dunia sebenar, Dark Web adalah sebuah sumber yang sangat popular bagi tujuan ini.

Terdapat banyak laman sesawang yang mendakwa mereka adalah pembunuh profesional yang mampu menjamin melaksanakan "tugas" tersebut dengan cepat dan senyap dalam masa yang sama melindungi identiti pelanggan mereka.

Seperti laman sesawang menjual dadah, kebanyakan daripada web-web ini adalah palsu dan sesetengah daripada mereka merupakan pihak berkuasa seperti polis, jadi agak sukar untuk mengetahui dengan tepat.

Terdapat khabar angin bahawa kumpulan-kumpulan dan pelbagai mafia juga beroperasi di Dark Web, mengiklankan perkhidmatan mereka untuk "menyelesaikan" seseorang bagi pihak anda dengan upah yang berpatutan.

Dan jika mungkin anda tak berniat pun untuk membunuh seseorang tetapi hanya mahu menyampaikan mesej keras, mereka boleh lakukan untuk anda. Anda boleh menyuruh mereka ini untuk memukul sasaran tanpa perlu membunuh.

Bagi yang tak tahu, ricin adalah antara salah satu racun yang paling membunuh dan berkesan di dunia. Ia dihasilkan secara semulajadi dalam benih tumbuhan yang dikenali pokok jarak.

Ia sangat kuat sehinggakan hanya beberapa butir yang menyamai saiz butiran garam mampu membunuh seorang manusia dewasa. Banyak pasukan tentera di seluruh dunia termasuk Amerika Syarikat telah mencuba bereksperimentasi dengan racun ini dalam peperangan bio-kimia.

Tentera AS mampu menghasilkan penawar bagi racun ini yang mampu menyembuhkan tikus yang terkena racun ini, namun masih jauh perjalanan untuk penawar ini berkesan terhadap manusia.

Jadi kini anda tahu mengapa risin tersangat berbahaya terutamanya jika ia berada di tangan mereka yang tidak bertanggungjawab. Para penyelidik yang mahu menggunakan racun ini untuk tujuan kajian perlu mendaftar dengan kerajaan terlebih dahulu.


Cicak Tokek : Ramai Masih Percaya Harganya Sangat Mahal Dan Mampu Ubati AIDS

Seperti yang biasa anda dengar, duit tak tumbuh seperti daun di phon apatah lagi jatuh dari langit.

Namun beberapa tahun yang lepas, reptilia yang lebih dikenali dengan nama panggilan tokek gecko menjadi seperti emas bagi mereka yang mahu menjana pendapatan lumayan dengan cara yang pantas.

Semuanya bermula dengan kepercayaan bahawa enzim dari air liur reptilia ini dapat menyembuhkan AIDS, barah dan juga selesema H1N1.

Internet dipenuhi dengan lambakan muat naik artikel, rangkaian perbualan dan forum yang memaparkan perbincangan mengenai keuntungan yang tersangat lumayan yang boleh diperoleh melalui penjualan tokek gecko.

Post-post di internet memaparkan stok, memenuhi permintaan yang melonjak naik daripada pelanggan yang mudah ditipu kebanyakannya dari Malaysia dan Singapura.

Bagi mereka yang percaya, tokek gecko boleh bernilai di antara beberapa ribu hingga beberapa juta ringgit.

Apabila perdagangan ini disiasat oleh rangkaian pemantauan hidupan liar dikenali sebagai Traffic, rupa-rupanya gembar-gembur dalam talian hanyalah sembang kosong dan semua pengiklan haiwan tersebut langsung tidak menjual tokek gecko.

Adakah ini merupakan penipuan internet yang sangat meluas? Pengarang laporan "The Trade in Tokay Geckos (Gekko gecko) In South-East Asia: With A Case Study On Novel Medicinal Claims In Peninsular Malaysia" berpendapat sedemikian.

Mereka menyatakan bahawa penemuan mereka menyokong dakwaan oleh peniaga persendirian yang juga bersetuju dengan pendapat tersebut.

Sebelum penipuan besar-besar ini berlaku, tokek gecko berharga tidak lebih daripada RM76 di perdagangan haiwan peliharaan antarabangsa namun pada akhir tahun 2009, pihak berkuasa di seluruh Asia Tenggara mula merampas spesismen hidup yang diperdagangkan secara haram.

Akhbar-akhbar dilimpihai dengan laporan bahawa menangkap atau menternak makhluk ini menjadi pendapatan sampingan yang baru dan sangat lumayan bagi penduduk kampung.

Penyiasatan oleh Traffic menjumpai ramai peniaga, yang kebanyakannya bertaburan di seluruh negeri Kedah dan Kelantan, yang mengakui bahawa setiap tokek gecko dijual mencecah harga puluhan ribu ringgit.

Seorang peniaga mendakwa bahawa semasa puncak perdagangan (di antara 2009 dan 2011), beliau menjual 100 tokek gecko seminggu kepada pengguna di Singapura, Malaysia, dan juga Eropah, sebagai rawatan kanser.

Dia mengenakan bayaran sebanyak RM19,000 bagi setiap tokek gecko dan menyatakan bahaya mengenai perdagangan ini, termasuk ditangkap dan dirompak ketika urusan jual beli.

Beliau berkata bahawa sindiket yang pernah menjadi majikannya telah kehilangan lebih RM100,000 kepada peniaga Thai dan Laos yang cerdik.

Sifat tamak telah membuatkan perniagaan ini semakin pesat membangun, ditambah pula dengan harga yang melonjak naik.

Juga dikhabarkan bahawa tokek gecko yang lebih besar, yang mana beratnya 400g atau lebih, boleh menghasilkan "enzim" yang dapat menyembuhkan AIDS.

Tokek-tokek gecko ini dikatakan bernilai lebih RM3 juta setiap seekor. Untuk menjadikan tokek geckomencapai berat ini, seorang peniaga telah menyuntik silikon atau memaksa haiwan ini makan kepingan logam.

Para penyelidik berasa ragu jika tokek mampu mencapai berat itu secara semulajadi.

Traffic juga tidak menemui apa-apa yang menyokong kredibiliti dakwaan tersebut. Apa yang dapat dipastikan adalah berlaku ketidaktentuan yang besar dalam harga jualan tokek gecko.

Sesetengah penjual meletakkan harga RM580 seekor dan ada yang menjual dengan harga RM50,000.

Ini menunjukkan bahawa tiada nilai pasaran sebenar bagi "komoditi" ini, yang mana seterusnya menyokong teori bahawa ia sememangnya tidak bernilai dan hanya bermula dengan satu penipuan licik.

Tokek gecko yang dijual untuk penghasilan ubat-ubatan baru nampaknya diperoleh daripada hutan liar di Thailand, Laos dan Myanmar, yang kemudianya diangkut ke darat ke Malaysia.

Satu laporan berita memperincikan bagaimana lebih daripada 1,000 tokek gecko ditemui di dalam bonet kereta.

Namun kini kita boleh menarik nafas lega kerana zaman kegemilangan ubat ajaib tokek gecko telah berakhir. Dakwaan perubatan tersebut langsung tidak berasas, dan tokek gecko hanyalah seekor cicak yang mempunyai rupa bentuk serta warna yang menarik.

Bermula tahun 2011, tokek gecko menjadi salah satu haiwan yang dilindungi di Malaysia dan memerlukan lesen untuk pemilikan dan perdagangan, selepas ia dimasukkan ke dalam Akta Pemuliharaan Hidupan Liar 2010 yang baru.

Walaupun populasi setempat yang berkurangan (di Bangladesh) dianggap disebabkan oleh perdagangan tokek gecko untuk ubat baru, namun bagi skala serantau, jumlah haiwan yang ditangkap dari hutan untuk tujuan ini nampaknya agak kecil.

Memandangkan terdapat pelbagai jenis dan banyak spesies haiwan ini, perdagangan tokek gecko untuk ubat-ubatan baru tidak mungkin menimbulkan ancaman serius kepada populasi tokek gecko liar.

Tokek gecko telah lama diperdagangkan untuk perubatan tradisional. Sekitar 15 juta ekor tokek gecko kering telah diimport ke Taiwan sejak 2004, 71% daripadanya berasal dari Thailand dan yang lain dari Jawa, Indonesia.

Pada tahun 2011, penghantaran sebanyak 1.2 juta ekor tokek gecko yang ditangkap secara haram berjaya dipintas dari Jawa dalam perjalanan ke Hong Kong.

Tidak seperti perdagangan perubatan baru yang kebanyakannya berlaku di Semenanjung Malaysia dan Singapura, perdagangan untuk perubatan tradisional di negara-negara Asia Timur, seperti China, Hong Kong, Vietnam dan Taiwan, berada pada skala yang sangat besar.

Tokek gecko digunakan dalam perubatan Cina tradisional untuk merawat penyakit kulit, asma, kencing manis dan kanser.

Baru-baru ini, ujian klinikal pada tikus telah menunjukkan bahawa terdapat sumber dari tokek gecko mempunyai ciri-ciri anti-tumor.

Walau bagaimanapun, pakar telah mengkritik kajian kerana melakukan kajian dengan kawalan yang tidak baik, saiz sampel yang tidak mencukupi dan memindahkan keputusan berdasarkan satu spesies (Gekko japonicas) kepada yang lain (tokek Gecko).

Pertubuhan Kesihatan Sedunia (WHO) telah menyatakan bahawa tidak terdapat bukti saintifik bahawa tokek gecko dapat menyembuhkan AIDS atau kanser, dan tidak ada maklumat mengenai keselamatan terhadap pendedahan kepada tokek gecko.

Namun, perdagangan tokek gecko untuk perubatan baru seolah-olah sedang berkembang pesat.

Walaupun secara meluas dianggap sebagai spesies biasa, beberapa kajian populasi sebenarnya telah dilakukan terhadap tokek gecko, yang mempunyai penampilan menarik, berwarna biru-kelabu, dengan bintik-bintik yang berkisar dari kemerahan-oren hingga kuning keputihan.

Status pemuliharaannya belum dinilai oleh Kesatuan Antarabangsa untuk Pemuliharaan Alam.

Namun, daripada sedikit kajian yang telah dilakukan, bilangan reptilian ini secara umum telah didapati menurun. Ini berlaku di Jawa, Indonesia dan utara-timur Thailand, dan pada masa lalu, di tanah besar China.

Di Nepal, tokek gecko dianggap sangat jarang dan di Vietnam, ia disenaraikan sebagai spesies terancam. Status haiwan ini masih belum didokumentasikan di negara lain.

Lebih banyak penyelidikan diperlukan untuk mengukur tahap perdagangan dan jumlah tokek gecko yang ditangkap dari butan. Dengan cara itu, penangkapan tokek gecko boleh dipantau dan diubah suai, bergantung kepada trend penduduk.


6 Fakta Mengenai Ah Long San : Ketua Sindiket Jenayah Paling Terancang Di Singapura

Anda mungkin tidak pernah mendengar nama Ah Long San, tetapi dia adalah salah seorang penjenayah paling terkenal di Singapura suatu masa dahulu. Ah Long San baru sahaja meninggal dunia pada penghujung bulan Ogos baru-baru ini.

Menurut laporan The Straits Times, lelaki itu dijumpai mati bersendirian dalam sebuah kereta dipercayai akibat daripada serangan jantung. Pihak polis telah mengesahkan lelaki berusia 62 tahun itu tidak bernyawa ketika ditemui di persimpangan Lorong 31 Geylang dan Sims Avenue pada Isnin 27hb Ogos dan disahkan meninggal dunia sebaik sahaja dihantar ke hospital.

Orang ramai hadir memberi penghormatan terakhir kepada Ah Long San

Berikut adalah beberapa perkara menarik mengenai lelaki yang nama sebenarnya ialah Chua Tiong Tiong dan dikenali sebagai salah seorang penjenayah popular di negara jiran kita ini.

Ah Long San terkenal kerana menjalankan perniagaan pinjaman wang haram bernilai jutaan dolar Singapura pada tahun 1990-an. Dia juga dibantu oleh abangnya, Chua Tiong Chye dan lebih kurang 40 pekerjanya yang lain.

Dengan keuntungan lebih daripada SGD 500,000 sebulan pada waktu itu, Ah Long San juga menjalankan beberapa perniagaan lain seperti membuka pusat karaoke.

Selama lebih daripada sedekat lamanya Ah Long San berjaya mengelak daripada ditangkap oleh pihak polis dan Badan Pencegah Rasuah kerana sering merasuah beberapa orang di antara mereka.

Ah Long San dilaporkan sering membawa pihak berkuasa untuk berlibur di kelab malam dan memberi mereka hadiah seperti percutian mewah sebagai pertukaran maklumat mengenai serbuan atau pemantauan terhadap aktiviti haramnya.

Selain itu, dia juga memberikan sejumlah wang SGD 5,000 hingga 10,000 untuk pihak berkuasa yang berjaya memberikannya maklumat awal sebelum operasi penyebuan dilakukan, suatu jumlah yang agak besar pada tahun 90-an.

Pada tahun 1994, Ah Long San didakwa telah membiaya seorang lelaki untuk belajar jurusan undang-undang di United Kingdom dan telah memberi galakan agar lelaki itu untuk menyertai Pasukan Polis Singapura.

Lelaki yang dibiayai oleh Ah Long San itu menyertai Pasukan Polis Singapura dan naik sehingga ke pangkat Timbalan Superintendent pada usia hanya 29 tahun. Pada tahun 2000, pegawai polis itu telah ditangkap dan dipenjara selama 18 bulan kerana membantu Ah Long San dalam aktiviti haramnya itu.

Akhirnya, ia hanya memerlukan seorang individu sahaja untuk menjatuhkan empayar Ah Long San. Pada awalnya, pemandu peribadi Ah Long San iaitu Ah Gee telah mengangkat sumpah untuk merahsiakan segala aktiviti jenayah majikannya itu.

Namun, usaha berterusan daripada Badan Pencegah Rasuah untuk mendapatkan kepercayaan Ah Gee berbaloi apabila pemandu peribadi yang suatu masa dahulu telah membocorkan rahsia dan memberikan maklumat yang diperlukan untuk melakukan penangkapan ke atas penjenayah terkenal itu.

Ah Long San telah disiasat oleh pihak berkuasa kerana menjalankan aktiviti pinjaman wang haram sejak dari tahun 1995 lagi. Namun, pada tahun 1999 barulah dia dijatuhkan hukuman penjara 18 bulan atas kesalahan yang dilakukannya itu.

Dia dikenakan ikat jamin sebanyak SGD 550,000 dan membayarnya tetapi melarikan diri dan menjadi buruan polis ketika masih dalam ikat jaminnya. Setelah dua tahun bersembunyi, Ah Long San akhirnya menyerah diri pada tahun 2001.

Ah Long San dijatuhkan hukuman penjara 10 tahun kerana merasuah penguat kuasa dari tahun 1997 hingga 1998. Selain dia, 10 anggota polis yang terlibat juga dikenakan hukuman penjara atas kesalahan rasuah.

Antara 10 orang penguat kuasa yang dijatuhkan hukuman penjara itu, seorang daripada mereka adalah berpangkat Timbalan Superintendent manakala tiga orang lagi berpangkat Inspektor. Kesemua anggota polis yang menerima rasuah itu ditempatkan di penjara yang sama dengan Ah Long San.


Bagaimana Arak Menjahanamkan Hidup Pasangan Britain di Pulau Langkawi

Matahari terbenam di Langkawi pada 17 Oktober 2018, disaksikan John dan Samantha Jones.

Kedua-duanya sedang minum bersama rakan mereka di sebuah bar di Pantai Teluk Cenang, Pulau Langkawi yang terletak di negeri Kedah, menjadi kediaman mereka selama hampir 11 tahun.

Beberapa jam kemudian, John yang sudah berusia 63 tahun ditemui mati dengan sebilah pisau dapur tertusuk di dada, dalam vila yang dibina sebagai kediaman persaraan beliau dengan Samantha.

Ratusan warga Britain dan Eropah menghabiskan usia tua mereka di pulau cantik itu  menikmati hidup tenang, dalam negara yang dinobatkan sebagai antara yang terbaik untuk dijadikan tempat persaraan warga Eropah, berbanding kesemua negara lain.

Samantha yang ketika kejadian berusia 51 tahun dituduh suspek utama pembunuhan suaminya sendiri.

John adalah bekas seorang anggota bomba dan Samantha pula bekas kerani syarikat insurans, menghabiskan setiap hari mereka di Langkawi tinggal di vila satu tingkat yang terletak 3 km daripada kawasan pantai.

Menjadi 'orang luar' pertama membina kediaman di situ, vila setingkat mereka walaupun saiznya kecil kelengkapannya agak mewah, lengkap dengan kolam renang serta sebuah dek yang mempunyai pemandangan cantik sawah padi meluas.

Setiap malam, John dan Samantha menghabiskan masa di kawasan komersial Langkawi menjadi pelanggan tetap bar dan restoran yang menyediakan bekalan minuman arak serta makanan barat.

Kedua-duanya dikenali rapat di kalangan penduduk tempatan berikutan status mereka sebagai pasangan luar pertama, menjadikan Langkawi rumah kedua mereka.

Berbeza dengan beberapa warga luar lain yang kurang mahu bercampur dengan masyarakat tempatan, John dan Samantha mesra dengan penduduk setempat.

John gemar memandu motorsikal besar jenama Harley Davidson miliknya setiap malam, diekori Samantha yang memandu motorsikal kecil berwarna jingga.

Walau demikian disebalik kemesraan dan keramahan mereka berdua - tidak ada sesiapa mengetahui kisah sulit hubungan John dan Samantha yang sering berlaku dalam vila apabila mereka kembali bersendirian, terlindung daripada pandangan umum.

Pada malam 17 Oktober 2018, jiran kepada pasangan itu seorang warga Britain dipanggil Samantha yang berada dalam keadaan cemas - meminta pertolongan kerana John telah ditikam.

John yang sudah nyawa-nyawa ikan sempat melihat Samantha kembali mengucapkan kata terakhirnya pada isterinya;

Ekoran kehadiran jirannya yang menyaksikan sendiri pengakuan John sebelum meninggal dunia, Samantha ditahan bagi membantu siasatam.

Apa yang dibongkar selepas insiden itu mendedahkan realiti sebenar yang dihadapi pasangan itu setiap hari.

Situasi sebenar hidup pasangan itu sangat berlainan dengan gambaran indah yang dapat dilihat penduduk setempat.

Samantha akhirnya mengaku membunuh suaminya sendiri dengan alasan cuba mempertahankan dirinya daripada serangan John, selepas siasatan mula dijalankan pihak berkuasa negara kita.

Barulah terbuka tembelang mendiang John terbongkar -  kerap mendera isterinya setiap kali dia mabuk.

Samantha memberitahu dia pernah melaporkan tindakan itu 11 tahun lalu kepada pihak berkuasa di Britain sebelum mereka berpindah ke Pulau Langkawi, namun tidak ada tindakan susulan diambil atas laporannya.

Malam kejadian itu, John pulang lebih lewat berbanding Samantha, menyebabkan isterinya mula bimbang.

Panggilan telefon  tidak berjawab sehinggalah seorang kenalan membantu menghantar John ke rumah dalam keadaan separa sedar. Samantha menegur perbuatan suaminya menyebabkan pergaduhan berlaku.

John yang mabuk, meradang lalu menyepak perut serta menumbuk muka isterinya sendiri.

Samantha cuba berikhtiar berlari ke dapur dan mengambil sebilah pisau bagi melindungi dirinya daripada serangan suaminya sendiri.

John yang nyata hilang akal mula melakukan provokasi, melihat isterinya bersenjatakan pisau meminta Samantha menikamnya.

John yang berang menerpa dan menyerang Samanth, mengakibatkan pisau yang dihunus tertujah dada John.

Dia jatuh terkulai ke lantai dan darah mula membuak keluar.

Kenyataan dalam mahkamah membuktikan John Jones mati disebabkan kesan tikaman pada bahagian dada kanan, yang menyebabkan kerosakan pada bahagian organ hati.

Samantha tunduk tanpa mahu membuat rayuan berkenaan pertuduhan yang dibacakan selepas tamat perbicaraan, dengan adiknya yang tiba dari Britain menemaninya duduk tidak jauh dari kandang tertuduh hanya mampu mengalirkan air mata.

Pulau Langkawi tidak mempunyai kes jenayah bunuh yang banyak, dengan hanya satu kes bunuh melibatkan dadah dicatatkan dalam tahun 2018.

Samantha dibawa ke penjara wanita di Alor Setar bagi menjalani proses hukuman sebelum perbicaraan seterusnya dilakukan.

Pengakuan rakan-rakan mereka yang turut sama menetap di Langkawi memberitahu John dan Samantha sebenarnya pernah berpisah, selepas Samantha tidak tahan didera.

Hanya selepas John menyertai program pemulihan alkohol dan psikologi barulah mereka bersama semula.

Bagi masyarakat tempatan Langkawi, kebanyakan yang mengenali pasangan itu tidak mempercayai wujud konflik yang sangat besar di antara mereka berdua. Mereka juga tidak menyangka John sebenarnya mempunyai sifat suka mendera wanita.

Bila alkohol dah jadi sebahagian daripada hidup kita - tak susah pun untuk yang siuman bertukar menjadi gila.

Kemaskini : Pada bulan Ogos tahun 2020, Samantha Jones dijatuhkan hukuman penjara 42 bulan, terlepas daripada hukuman mati kerana mahkamah merasakan apa yang dilakukan olehnya bukanlah dilakukan kerana niat membunuh.

Pihak peguambela berjaya membuktikan mendiang suaminya telah menyeksa isterinya sendiri sekian lama dan insiden itu berlaku secara tidak sengaja, akibat cubaan mempertahankan diri.

Apa yang sangat menyedihkan, selepas apa yang telah berlaku - Samantha mengakui dia sangat-sangat merindui suaminya walaupun mimpi ngerinya berpunca daripada kelemahan lelaki itu.

Artikel ini adalah terjemahan dan olahan semula artikel asal 'Killing of British expat on Malaysian island of Langkawi exposes darker side of retiring to paradise' terbitan South China Morning Post.